text:
K
K (cape par furlan) al è un segn dal alfabet latin, doprât tal furlan dome tai nons forescj.
Storie[cambie | modifiche il codiç]
La K e derive de cape dal alfabet grec, che a sô volte e proven dal fenici Kaph, un simbul che al rapresentave une man vierte ancje te sô version egjizie. Il jeroglific, purpûr, al veve valôr D de peraule egjizie par man, d-r-t: il semitic al doprà evidentementri il grafeme, ma cul sun \k\, tal moment che in cheste lenghe la peraule e iniziave cun chest sun.
Chest valôr si conservà tai alfabets sucessîfs, ancje se il latdno lu abandonà scuasit completamentri, doprant in sô lûc il C, che in cheste lenghe al è simpri velâr.
Significâts[cambie | modifiche il codiç]
Chimiche[cambie | modifiche il codiç]
- K al è il simbul dal potassi
- K al è il simbul de costant di ecuilibri
- k al è il simbul de costant di velocitât di reazion
Metrologjie[cambie | modifiche il codiç]
- k al è la abreviazion di kilo, prefìs dal sisteme internazionâl ch'al significhe 1000
- K al è la abreviazion dal prefìs binari doprât in informatiche ch'al significhe 210 = 1024
- K al è il simbul dal kelvin, unitât di misure de temperadure
Traspuarts[cambie | modifiche il codiç]
- K al è la targhe automobilistiche internazionâl de Cambogjie.


c: text/html

text:
29 agosto 2009
Colaborazion cun Colonia Caroya
Come che us ai anticipât la setemane passade, o vin tacât une piçule colaborazion cun Colonia Caroya, in particolâr cul program Fuarce Furlans di Radio Fm Comunicar (te foto, la redazion).
O feveli al plurâl parcè che o scuen ringraziâ Luca Peresson, Venusia Dominici e Sonia Romanini che mi àn compagnât te realizazion di cheste idee nassude "vie Internet" cun Claudio Roya (chel tal mieç te foto).
Si trate di une selezion des Flabis di Fedro voltadis pai Furlans di pre Antoni Beline. Fracait chi chest link par scoltâ la prime pontade.
L'apontament al è par 15 setemanis ogni sabide tor 5 e mieze dopomisdì in direte in streaming o par radio su Radio Onde Furlane in repliche di lunis.
O feveli al plurâl parcè che o scuen ringraziâ Luca Peresson, Venusia Dominici e Sonia Romanini che mi àn compagnât te realizazion di cheste idee nassude "vie Internet" cun Claudio Roya (chel tal mieç te foto).
Si trate di une selezion des Flabis di Fedro voltadis pai Furlans di pre Antoni Beline. Fracait chi chest link par scoltâ la prime pontade.
L'apontament al è par 15 setemanis ogni sabide tor 5 e mieze dopomisdì in direte in streaming o par radio su Radio Onde Furlane in repliche di lunis.
Nessun commento:
Iscriviti a: Commenti sul post (Atom)

robotstxt: allowed

filter: keep


text:
✽✽ Ma vuê, aial ancjemò costrut fevelâ di autonomie pe nestre Regjon? In chei dîs achì su la stampe al è stât dut un grant dibatiment su la cuistion. O disarès che e je ore di finîle cu lis fufignis. La autonomie no esist plui, almancul tal sens che e vignive intindude de sô nassite e fintremai tai agns indaûr. O podìn dî cun sigurece che e je robe dal secul passât. Cumò e reste dome une peraule, tant di bant che pericolose, come chê altre che si dopre dongje, ven a stâi “speciâl”.
✽✽ Di bant, parcè che vuê il Friûl al è dome une code di un imprest istituzionâl dal dut pontât su Triest e parcè che la stesse Regjon e je destinade a colâ dentri il cjalderon talian des ordenarietâts. Si salvaran, forsit, dome Val di Aoste e Sud Tirôl, par vie dai tratâts internazionâi.
✽✽ Cheste sorte e je colpe dai politics, dai partîts, ma ancje nestre. Lôr, par vie che a àn tradît il spirt de autonomie, sotans simpri des diretivis dal centri, che e sedi Rome o Milan al è indiferent; noaltris, parcè che o vin crodût che la diference di viodi cemût aministrâ lis risorsis di un teritori e fos scrite par simpri tal statût di autonomie. O vin crodût che, in cualchi maniere, si sarès mantignût ancje chel ecuilibri, dut politic, fra Friûl e Triest.
✽✽ I furlans a àn viodude la autonomie tant che un ricognossiment dal stât talian par dut chel che il Friûl al veve patît par vie de Italie, des vueris aes servitûts militârs, dal sotsvilup economic ae emigrazion. Tornait a lei la letare dai predis furlans dal 1967 e o cjatarês dutis lis motivazions di cheste rivendicazion.
✽✽ Si pensave, dut un popul al crodeve, di jessi pronts a fâ alc di miôr, di no jessi dome il confin orientâl, di dulà che a partivin muredôrs o siervutis, dulà che si mangjave dome frico e polente, dulà che a jerin ducj simpri cjocs e alpins. La autonomie, la Regjon speciâl, par noaltris a jerin chest: «O podìn fâ ben, miôr di chês altris». Par un biel toc di timp e je lade cussì: plan urbanistic, sanitari, la leç pe emigrazion, altris leçs che a son stadis precursoris. La ricostruzion dal taramot, la ponte plui alte di cheste vision. Tal mieç, di sigûr, tantis falopis: o pensi soredut ae agriculture.
✽✽ Il rapuart al resisteve, ma simpri plui debil par vie dal cancarat dai partîts e soredut de deleghe simpri plui fuarte tai lôr confronts. E se tra i tiei rapresentants no tu âs nissun che al sedi espression di cheste vision identitarie de autonomie, si rive ae situazion di vuê.
✽✽ Une conclusion une vore clare: no pues jessi une autonomie se nol esist un partît autonomist. Ator pe Europe al è dapardut cussì. Al somee un zûc di peraulis, ma in ce maniere puedino difindi, ma ancje dome guviernâ la autonomie, chei partîts che a cjapin diretivis forestis?
Une scjatule vuede duncje, ma che e covente ai partîts par meti in sene la lôr trufarie sul marcjât de politiche. ❚
DREE VALCIC
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
#22 – I miei vincj agns
Timp? Ma cuâl timp: no si rive adore a dîlu, che za al è scjampât. Di chest an uficialmentri no soi plui un teenager. Un fantacin, par dîlu par furlan.
Masse voltis o ai vût pensât di non vê vivût te miôr maniere chescj miei prins vincj agns.
Al risulte simpri une vore facil fâ i paragons cu la vite di chei altris, di chei de mê etât che lis cazadis lis fasin cence nancje pensâ masse; che, come che al è just, si scuindin daûr de etât par fâ ‘ndi simpri une. Par vivi, come che a disin lôr.
Ben, jo fin cumò no ai mai rivât a sbassâmi a chel nivel. Aio resons par pintîmi? Forsit.
La mê amie, che no par nuie e studie di psicolighe, e à clare la situazion. E continue a dîmi che no si à di tornâ sore ce che al è stât, parcè che se si à vivût intune cierte maniere, al vûl nome dî che chê e jere la maniere che si crodeve la miôr. E alore aio fat in ogni câs ben?
Jê mi dîs che no ai vude dibisugne di vivi ciertis esperiencis parcè che il gno jessi plui grant di cjâf mi faseve za cussient di ce che chê esperience mi varès dât.
Ce ingredei.
Sì, amie, però mi somee come se alc mi mancje istès. Chê sensazion di vêle cumbinade, di provâ in prime persone cemût che e je lade, ancje se o podevi savêlu in partence. O ai simpri cirût di valutâ lis robiis di un altri pont di viste, dal sigûr no di un de mê etât; e chest mi à frenât in plui di une ocasion.
Cualchidun al dîs che al sarès biel vivi chescj nestris agns cun la cussience di un di trente. O ai cualchi dubi…
Ma se e je une robe che o voi dacuardi cu la mê psico-amie, chê e je che al sarès stât cetant plui biel e emozionant vivi tune altre epoche. Agns 2000? Ma par plasê… miôr i agns Setante, Otante…
In chei timps sì che al jere dut plui facil! E la libertât lôr e jere plui grande; la nestre di vuê e je nome une ilusion.
Che po no je nancje colpe mê se un rapper mi fâs voltâ il stomi e se o vai cun Loretta Goggi, Anna Oxa, Marcella Bella o i ABBA. O sarai nassût pardabon tal moment sbaliât…
di ***


text:
Lois Craffonara tal ciastel de Ermis de Colorêt
Articul souranout dal mensil "Ladins dal Friûl"
Lois Craffonara in cunvigne tal cjscjel dal innomenât poet furlan Ermis di Colorêt. Chest al è sucedût ai 9 di utubar stât intant dal incuintri interladin che si è davuelt justeapont tal cjscjel di Colorêt di Montalban, vuê sede de Comunitât dai Cuei dal Friûl disore. Organizât par cure de Comunitât dai Cuei e dal Circul Culturâl Laurenzian di Buje, oltri che cul patrocini de Provincie e da l'Universitât di Udin, de Societât Filologjiche e da l'Union Scritôrs Furlans, l'incuintri ch'al veve par tem "La Culture Ladine", si è zovât come reladôrs di Renzo Balzan, scritôr e diretôr-redatôr dal sfuei "Ladins dal Friûl", dal dr. Zuan Frau da l'Universitât di Udin, e naturalmentri dal dr. Lois Craffonara, ch'al à vût cussì ancje l'ocasion di presentâ al numarôs e cualificât public la sô antologjìe interladine "Flus" (Flus Leterares dl Grijun y dl Friûl).
"Mi sta a cûr sotlineâ achì vuê che i rapuarts tra lis realtâts dal mont ladin a vebin d'infuartîsi simpri di plui". In cheste maniere Craffonara al à daviert il so referât, fevelant tun furlan ch'al podarès jessi di esempli a tancj furlans che la marilenghe la dòprin pôc e mâl, ossei simpri plui a messet di talinisims e ch'a fâsin vignî l'urtiarie, a scomençâ naturalmentri di cierts sorestants che cuant che si fâsin intervistâ par television o par radio te nestre lenghe a dìsin, o miei a inventin, peraulis ch'a fàsin dome ridi, se no si vès di vaî a pensâ ch'o sìn rapresentâts di une blave di cheste sorte.
Lant indenant, Craffonara al à po sclarît ch'al è di agns che si fevele di programs cumuns tra lis regjons ladinis dal Friûl, des Dolimits e dal Grison, ma, cun dut chel il sfuarç di un pôs di passionâts nol è mai mancjât, e je vignude a mancjâ invezit une colaborazion, sore il dut fra lis instituzions, fondade su la concretece e la continuitât. Secont il glotolig originari de Val Badie (al è stât par agns a dilunc diretôr dal Institût Ladin "Micurà de Rü" di San Martin de Tor e curadôr de riviste "Ladinia"), lis associazions culturâls ladinis plui significants a varessìn di cjatâsi e confrontâsi ogni an, spostant a rotazion ju incuintris te tre regjons, par podê imbastî progèts cumuns, fasìnt dutun in chel tesaur des esperiencis pusitivis madressudis in ogni sengule realtât. Par chel che s'inten la formazion e la preparazion dai docents ch'a varàn d'insegnâ la marilenghe tes scuelis, i furlans a podaressin zovâsi in maniere vantazôse des esperiencis zà puartadis indenant sun chest cont tes scuelis dal Sud Tirôl dulà che di agns in ca s'insegne il ladin. Mentri des buinis esperiencis de cinematografie furlane par furlan, a podaressin zovâsi i ladins dolomitants ch'a stan scomençant a imbastî lis primis esperiencis di cheste originâl (e cetant preseade dai zovins) espression artistiche.
Tornant a bati il claut su lis cjossis concretis, Craffonara al à prudelât ancje une metude in rêt tra i media ladins (chest par esempli al sucêt bielzà tra Noeles.net, Ladins dal Friûl , La Patrie dal Friûl e La Quotidiana). Ma nol à lassât fûr ju aspiets economics. Lis regjons dolomitane e grisone, infats, a rapresentin un model sèi par chel che s'inten il svilup de mont (ancje a cuotis relativamentri altis), ch'al podares jessi metût in vôre chenti par slaifâ il spopolament des vals cjargnelis, sèi sul cont da l'organizazion dal setôr turistic. Cjapànt po la dade de publicazion de sô antologjìe "Flus Leterares dl Grijun y del Friûl" al à proponût l'instituzion di un premi leterari interladin, ch'al puedi zovâ al confront e al sgambi di esperiencis leterariis e culturâls.
Lois Craffonara al è passât infin a dâ une cercje de sô opare, penge 464 pagjinis e dulà ch'o cjatìn, te traduzion dal ladin de Val Badie, i plui innomenâts e significatîfs autôrs de Furlanie e dal Grison. Nol podeve no scomençâ dal "paron di cjase", ossei di Ermis doi Colorêt (1622/1692). Dal cont-poet al à proponût "Chël tich y tach" (Chel tic e toc) : Chël tich y tach cumpëda vign' momënt/ i pasc che l' tëmp mosöra a nosc dann,/ debota y chît passan dal dé al ann,/ nes condujon te n cört al Monumënt…Âtris poets furlans ch'al à proponûts une cercje a son stâts Fidrì Tavan, Vitori Cadel e Fidrì Comelli. Di sotlineâ inmò che l'incuintri al è stât indelegrât des musichis de tradizion popolâr ladine-dolomitane sunadis dal duo "I Pazedins", ch'a divignivin di Ciampedel in Val di Fascia. (edelweiß)
Dal sit internet : http://www.ladinsdalfriul.org/


text:
Certificazion de cognossince de lenghe furlane. A son pronts i gnûfs struments didatics prontâts de Universitât
Ai 20 di Avrîl, inte sale Florio de Universitât dal Friûl, e je stade fate la presentazion uficiâl dai gnûfs struments didatics che a permetaran di…
La Fieste de Patrie inte Universitât dal Friûl. Cine furlan, atestâts di frecuence e resonaments su lenghe, storie, atualitât e avignî
L'event inmaneât dal Cirf ai 4 di Avrîl stâts al mantignût lis promessis de vilie. E je stade une biele ocasion par dâsi dongje, par memoreâ cun…
Lunari dal Ateneu pal 2022, il CIRF e il Sportel pe lenghe furlane us compagnin ancje par chest an
Cirf e Sportel pe lenghe furlane de Universitât dal Friûl a àn prontât ancje par chest an il Lunari dal Ateneu.
Daûr dal sucès che e veve vût la…
La Ricjece da la Puaretât, ai 20 di Zenâr a Udin l'omaç in musiche e peraulis ae memorie di David Maria Turoldo
Ai 6 di Fevrâr dal 1992 al murive David Maria Turoldo, predi, teolic, filosof, poete, scritôr e antifassist furlan. Cul intindiment di memoreâ il…
Ai 2 di Dicembar il professôr Nereo Perini al finìs cent agns. I auguris e l'agrât dal CIRF
Chê dai 2 di Dicembar, massime par chest an, e je une zornade di fieste ancje par noaltris dal CIRF. Cun di fat, juste in chê dì al finìs cent agns il…
Lotis dal Cormôr, ai 26 di Novembar inte cunvigne LabOral si presentin l'audiodocumentari di Rinaldi e il test teatrâl di Collavino
Lis Lotis dal Cormôr a van dilunc a fâ fevelâ di se. La memorie dal grant siopar par ledrôs che par plui doi mês al veve inflamât la Basse Furlane tra…
Imersion linguistiche e istruzion plurilengâl, NPLD e Coppieters Foundation a inmanein ai 24 di Novembar a Palma de Mallorca une zornade di confront
Imparâ lis lenghis cul doprâlis par imparâ chês altris materiis. Si pues definî in struc in cheste maniere la metodologjie didatiche de imersion…
A tornin i cors gratuits di furlan pai dipendents publics inmaneâts dal CIRF. Al è ancjemò timp par notâsi par chel che al tache ai 11 di Novembar
A tornin a tacâ i cors gratuits di lenghe furlane inmaneâts de bande dal Centri interdipartimentâl pal disvilup de lenghe e de culture dal Friûl…


text:
A corin i agns e di emigrants in Friûl int rive simpri di mancul. In chest mês di Avost tal gno paîs al è capitât cualchidun; si ju scolte, si cjacare di atualitât, si sint trop che a àn vivût di forescj in altris paîs e… no sai parcè, o ai colegât i emigrants di une volte a la zoventût di vuê; di fat, la plui part dai zovins mi somein forescj in cheste nestre societât; come se a fossin rivâts intun mont che ju jemple di robe ma no ju sodisfe.
No cjacari di ducj; al è un aiar che al tire e al cjape dentri une vore di lôr.
Lis gnovis gjenerazions si cjatin forestis te memorie de storie di chest Friûl; di fat la nestre gjenerazion, i anzians, la scuele, lis ideologjiis e la mode a àn vude la stupiditât di butâ vie un patrimoni di esperience, di culture popolâr, di sapience inlidrisadis tai secui.
In plui, il zovin al vîf intun mont di domandâsi se al varà un avignî; e a disin che al tocje rangjâsi dì dopo dì, cence cussience, cence ideâi, cence progjets.
Mi domandi: dulà aial di butâsi il zovin di vuê? Te politiche? Une persone madure e pense mil voltis prime di cjapâ une tâl strade. Tal studi? Sì, ma cun risultâts discutibii. Tal lavôr? Ma cuâl? E àno di sposâsi intant che lis fameis si dividin?
E imbastî il pup, se ducj i doi a lavorin? A son masse problemis, e pesants e grivis, par une zovine vite. Al è di zontâ la mancjance di un supuart te comunitât, tal paîs, e no stin a cjacarâ de glesie lontane des gnovis gjenerazions come il soreli amont dal soreli jevât. Par chest i zovins mi somein come tancj emigrants tune tiere foreste: lontans dal profont di se stes, de lôr cjase, dal cûr; il lôr cûr, stuf di cheste barache, al domande ancje cence savê un rispiet, i valôrs, vite umane, serenitât interiôr. Ju vin traplantâts tune societât artificiâl e superficiâl, borghese e massepassude. Lôr le doprin, ma le sintin cence costrut.
Forzit al è rivât il moment di cambiâ.
I zovins, lis zovinis a varan, prin che di cjarinâ il cuarp, di deventâ fuarts e fuartis tal spirt; e prime di vê premis te atletiche o sul breâr, di cjapâ il passepuart par superâ lis batostis de vite. A son chês cualitâts che la famee e la societât no ur trasmetin. Ancje par chest la memorie dai emigrants e devente atuâl. L’emigrant al saveve frontâ grancj impreviscj, imparâ plui mistîrs, strenzi i dincj tal sacrifici, adatâsi a lûcs difarents, sparagnâ fin al ultim centesim, lavorâ cul cerviel e gjoldi ancje tal pôc… Semencis di semenâ e che a varan di cressi e sflorî.
No sai trop che lis gnovis gjenerazions a sintin dut chest; o capìs che l’emigrant furlan nol è di biadinâ par chel che al à patît; al è invezit di puartâ di esempli pai valôrs che al insegne. ■
pre Tonin Cjapielâr
MEDITANTLIS TAL SO CÛR. Il zovin e l’emigrant............
A corin i agns e di emigrants in Friûl int rive simpri di mancul. In chest mês di Avost tal gno paîs al è capitât cualchidun; si ju scolte, si cjacare di atualitât, si sint trop che a àn vivût di forescj in altris paîs e… no sai parcè, o ai colegât i emigrants di une volte a la zoventût di vuê; di fat, la plui part dai zovins mi somein forescj in cheste nestre societât; come se a fossin rivâts intun mont che ju jemple di robe ma no ju sodisfe.


text:
12 novembre 2008
Da la malte al malto
Ce aie di particolâr?
Che e je artesanâl.
Che e je furlane.
Che il so produtôr (Domenico "Meni" Francescon) al à inventât plui cualitâts.
Che il so produtôr ur à dât il non des borgadis di Cjavàs.
Che il so produtôr al è masse fuart: al faseve il muradôr e cumò al fâs bire: "da la malte al malto"!
Ma soredut... che e je buine!
Prosit!!!
2 commenti:
- Curtisaar ha detto...
-
Bundì Christian.
Lis borgadis in cuistion a son: Siriviela, Runcis, Comatârs, Pirinat, Centis e Marals, dutis duluntor di Cjavaç (Cavasso Nuovo pai forescj).
Bire veramentri buine. Us consei di provâlis dutis a ploe.
...il scrivint a la za dat in abondance par vie de comoditât a reperì la materie prime.
Mandi e Prosit a ti!
- 12/11/08 09:51
- Venusia ha detto...
-
Yeeeeeeee! =) Mitic Meni!
- 12/11/08 13:39


text:
Cui lu varessial mai dit. Al è partît 10 agns fa dal so paîs – cu la bandiere dal Friûl te valîs – par cirî fortune. E vuê al torne in prime pagjine… cul frico.
Luca Manfè, 32 agns, di Davian, al è il gnûf MasterChef Usa. Ven a stâi, al è il vincidôr dal spetacul di cusine plui famôs dal mont: je à fate, passant lis selezions tra sessante mil concorints e batint vincj cogos no professioniscj inte trasmission condusude dai cetant sevêrs judiçs Gordon Ramsay, Joe Bastianich e Graham Elliot. Il plat che lu à puartât dret ae finâl? Il frico, just. La Patrie dal Friûl e à tignût par chest zovin furlan che al à puartât adalt la nestre cusine intai Stâts Unîts. Vuê Manfè, dopo vê incassât 250 mil euros e vê preparât un libri di ricetis a so non, al à un obietîf: vierzi un ristorant di cusine furlane a New York, dulà che al vîf. Tant par scomençâ, al à incassât une poie che e conte: Joe Bastianich, l’imprenditôr italoamerican che al à a pene viert il ristorant e B&B Orsone a Cividât (la mari Lidia e je nassude a Pola), al à dit di lui «o pensi che Luca al sedi un bon puartebandiere de cusine e de culture furlane intal mont». Intant Manfè nol piert timp e al organize avigniments di show cooking (www.lucamanfe.com) dulà che al fâs meti ai americans il grumâl Friûlpoint “Make frico not war”. Se no je promozion turistiche cheste!
Lu vin contatât vie Skype e ve ce che nus à contât (cuntun acent che – o sigurìn – plui davianot di cussì no si pues!).
Intant congratulazions di bande de Patrie! Prime curiositât: varessistu mai pensât di puartâ il frico in prime serade in tv?
«In realtât no je stade une mosse premeditade, ma plui che altri istintive: inte prove o vevi a disposizion un ingredient e cun chest o vevi di preparâ il plat che o vevi miôr. L’ingredient al jere il formadi (ancje se nol jere il Montâs) e il frico e je stade propit la prime robe in assolût che mi è vignude iniment. Lu ai rivisitât, servintlu insiemit cun involtins di vidiel cun formadi e salvie, fats sù inte panzete: cun chel plat o ai passade la selezion e o soi rivât in finâl».
Cemût lu fasistu tu il frico?
«Cu lis cevolis e lis patatis. O fâs dislidi la cevole, o zonti lis patatis crudis gratadis, e po dopo o amalgami une cuantitât compagne di Montâs fresc e vieri. La ricete e je chê imparade a cjase di mê mari Bruna e e sarà publicade intal gno libri, dutune cun altris ricetis furlanis».
Une mosse perfete di marketing teritoriâl…
«In efiets, cuant che o ai savût di jessi rivât in finâl, mi soi rindût cont che al sarès stât un biel colp ancje pe nestre regjon, une ocasion impuartante par fâle cognossi tal forest».
E cumò tu vuelis vierzi un locâl di cusine furlane intal Grant Miluç. A ce pensavistu in particolâr?
«Un dai miei progjets al è di lâ indevant a puartâ alt il non dal Friûl intal mont e di deventâ, un pôc tant che Joe Bastianich, ambassadôr de nestre cusine in Americhe».
Secont te, isal un gjenar di cusine che e pues plasê ai americans?
«Sigûr di sì. I americans si apassionaran ai plats de nestre tradizion. Cun di plui, la cusine furlane no je cognossude, e je une ufierte gnove sul marcjât: o soi sigûr che a saran contents di cognossi une gnove regjon».
Ce volaressistu intal menù dal locâl dal to siums?
«I gnocs di spinaze cun scuete fumade, il muset cu la broade, il frico e lis fritulis di mê none Anita. Grancj vins furlans e un mobil di len plen di sgnapis nostranis, cuntun lambic antîc in biele mostre. Mi plasarès un ambient che al ricuardi une des nestris ostariis, cun len, modons e trâfs a viste, di cumbinâ cuntune atmosfere zovine e dinamiche. E inovazion ancje in cusine, rispietant la tradizion».
Ce ti mancjal plui di dut dal Friûl?
«La famee, i amîs, la mont che o viôt dal zardin di cjase mê e un bon tai».
Ti tegnistu inzornât su chel che al sucêt chi?
«Ciert. O lei simpri i cuotidians in linie e o soi tant atîf cui miei familiârs, e cui zovins che o soi cressût, che cun lôr o ai mantignût un leam tant stret. Al gno matrimoni in New Jersey, par esempli, e jere une caravane di davianots! E dopo… o lei simpri La Patrie dal Friûl, che o soi abonât!». ❚
Natascia Gargano
Luca Manfè e il frico che al à concuistade la Americhe............
Cui lu varessial mai dit. Al è partît 10 agns fa dal so paîs – cu la bandiere dal Friûl te valîs – par cirî fortune. E vuê al torne in prime pagjine… cul frico.


text:
Un scroc e la puarte di len si vierç suntun coridôr scûr, indulà che une rie di casselis pe pueste e anticipe la rampe di scjalis che e mene ai studis di Radio Onde Furlane. La vôs di Sergio Venuti, un dai fondadôrs, mi compagne biel che o rivi a piduline al apartament dal secont plan che di passe 30 agns al è la cove de cooperative Informazione Friulana: «O vin comprât chescj spazis intal ‘85, di mût che chei che a saressin vignûts un doman no vessin di bacilâ pal afit. Il presit al jere bon, ma no vevin ducj chei bêçs, si che il president di chê volte, Silvano Pagani, al à metude une part di sô sachete».
◆ La puarte de sede e je cuasi simpri vierte, une metafore fisiche dal spirt stes de radio, pront ae scolte e al confront. Manifescj, discs e sfueis picjâts un pôc par dut a testemonein une ativitât vivarose e plene di colôrs, cuntun ‘siminâ continui di int e di colaborazions. «E je stade une esperience straordenarie e plene di inovazion. Un trop di furlans a vevin rivât a creâ in autogjestion une radio cetant origjinâl, che e produseve informazion no dome par furlan – novitât no di pôc in chel moment storic – ma cuntune otiche furlane, e un spirt libar e critic. Ma Onde Furlane e jere ancje un strument creatîf di produzion culturâl e adiriture militant, di mobilitazion dai furlans. A son stâts pardabon tancj i protagoniscj di chest grant miracul furlan. Desenis di miârs di lôr a vevin sotscrivût petizions a pro dal Friûl e centenârs le vevin sostignude tai moments plui grivis cun campagnis di finanziament popolâr, che a son stadis decisivis pe sorevivence de radio libare dai furlans», chest il ricuart di Federico dai Ros, altri fondadôr e une des animis de radio intai siei prins agns.
«Vuê la radio si dediche di plui al cantin de informazion e ae musiche. La prime fase, invezit, e jere militante, dongje dai moviments autonomiscj. Al jerin i agns des grandis bataiis, si lave ator a cjapâ sù firmis, magari denant dal stadi, dopo de partide. O vin judade ancje la difusion de Bibie par furlan, vendint 104 copiis», nus conte simpri Sergio Venuti.
◆ La sperimentazion al è un altri aspiet che al salte subite ae orele, sintonizantsi sui 90 MHz. «La radio e je stade un moment fondamentâl pe mê formazion, al stes nivel de scuele di teatri. Un dai compits plui stramps che o ai vût al è stât chel di inventâ dai spot: tante int si colegave dome par scoltâ la publicitât» nus dîs Claudio Moretti, che al à ancje vude la incarghe di diretôr par un periodi.
«I timps però a mudin e ancje la radio e veve bisugne di rinovâsi, tocjant altris problematichis, no dome chê de autonomie», al sclarìs Mauro Tosoni, diretôr ae fin dai agns Otante che cu la sô voglade al à cirût di potenziâ l’aspiet gjornalistic, par che la radio e deventàs il prin imprest di informazion par furlan in Regjon. «O vin cirût un rapuart cui comitâts, cu lis assembleis, di mût di dâi vôs a dutis lis espressions dal teritori. E je stade dade ancje plui legjitimazion aes istituzions, clamant i rapresentants politics dai diviers orientaments, simpri cu la pussibilitât di fâ intervignî chei che a scoltavin di cjase. Ancje par chel che al inten la culture, a son stâts tirâts dentri ancje personaçs che magari no fevelavin par furlan, ma a vevin cetant ce dî».
«Dal rest, une carateristiche fondamentâl di Onde Furlane e je simpri stade chê di slargjâsi a altris viodudis cence preconcets o discriminazions. No par nuie e je stade une des primis radio in regjon a vê un speaker di colôr. Cussì, nol è stât nissun scjas cuant che o soi stade nomenade diretore», nus conte Marina Tolazzi. «La nomine in veretât e jere dome une formalitât, parcè che un altri aspiet di fonde de cooperative al è chel dal confront, di mût che lis decisions a sedin espression de colegjalitât».
«I zovins di cumò a son daûr a fâ un biel lavôr. O scolti vulintîr lis trasmissions e mi capite ancje di passâ par là, cualchi volte. Ogni tant mi domandi cemût che a rivin a stâi daûr di dut».
Dal rest, chest forsit al è il segret di une realtât che plui di cualchidun al veve strolegât e sarès durade dome un pâr di mês e che invezit di plui di 40 agns e va indevant a fâ sintî la sô vôs. Une vôs libare, furlane e fuarte. ❚
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
23 ottobre 2008
Da la presentazion dal GDBTF
Ancje jo o soi dacuardi cun lui: ducj biei i intervents, ma chel dal prof. Frau al è stât pardabon interessant. Grazie Professôr!
1 commento:
- Venusia ha detto...
-
Jo o ai sintût ancje chel dal sindic Honsell, altretant impuartant: al à ribadit la fortune che o vin noaltris furlans di podê cressi intun ambient plurilengâl, che nus permet di vê, fin di piçui, la capacitât di imparâ mior lis lenghis grazie al esercizi che o fasin cuotidianamentri tal fevelântin dos.
Furio, torne retor!!! =)
- 23/10/08 11:35


text:
Refudums di grandis dimensions
Tra i refudums di grandis dimensions, cun di plui, a ‘nd è cualchidun che al conten materiâi tossics (tant che plomp e mercuri) e che se nol è tratât in maniere corete al cause une vore di dams al ambient.
Par butâ vie i refudums di grandis dimensions i citadins, daûr dal comun di residence, a àn a disposizion dôs modalitâts: a puedin conferîju daurman tai centris di racuelte, o domandâ il ritîr a domicili cuntune prenotazion telefoniche o cuntune prenotazion cun ISApp, la aplicazion par smartphone di Isontina Ambiente.
La categorie dai refudums di grandis dimensions e cjape dentri ancje i RAEE o ben Refudums di Aparecjaduris Eletrichis e Eletronichis (RAEE), lis Pilis e i Acumuladôrs (PA) che Isontina Ambiente e gjestìs dentri de convenzion firmade cun Raecycle S.p.A. (www.raecycle.it).
Graciis a cheste convenzion cumò ancje cui che al comercialize eletrodomestics al pues usufruî dal servizi public par smaltî i eletrodomestics vecjos ritirâts al client tal moment dal acuist di chei gnûfs.


text:
Proletariât
Il proletariât , je une classe sociâl opueste de classe dai capitaliscj formade dai proletaris , formade soredut dal lavoradôrs.I proletaris no possedin i mieç di produzion e par vivi fasin ricors al lavôr salariât. Par proletariât so si intint dome le categorie stereotipade dai lavoradôrs in tes fabrichis o dai minatôrs in tes minieris , ma si intint in maniere gjenerâl ducj i lavoradôrs salariâs , cual che sedin il nivel di vite o di salari. Le peraule «proletari» in te epoche romane indicave il citadin roman de plebe che no paiave tassis , e contribuive al manteniment dal Stât nome cun la fuarce de sô disindince ( in [[latin] "proles").Secont la definizion di Karl Marx , il proletariât al è che classe sociâl di lavoradôrs e dai disocupâts (considerâts lavoradôrs cence salari) che par vivi son obleâs a vendi la lôr fuarce lavôr a la classe antagoniste dai capitaliscj che an la propietât dal capitâl e dai mieç di produzion


text:
A nûf agns al scomence a studiâ piano, ma a sedis agns al cjate il teatri e di chel moment al decît di dedicâsi ad implen ae recitazion, ae regjie e ae dramaturgjie. Al scrîf plui di cuindis oparis e al vinç une vore zovin il premi Sipario (dôs voltis pal miôr test) e il premi Schegge di Teatro pe miôr regjie e il miôr test. Al torne a partî cu la musiche, publicant diviers tocs che i fasaran vinci tra il 2013 e il 2014 tancj premis (Ciampi, De André, SIAE, AFI, Palco Libero e Musicultura) e che dopo ’tal sarà contignûts intal so prin album “Non trovo le parole”, rivât secont ae Targhe Tenco tant che miôr album di esordi. Tal Fevrâr dal 2017 si classifiche secont inte sezion gnovis propuestis dal Festival di Sanremo, vincint però tancj premis, tra chescj il premi de critiche “Mia Martini”.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Terenzi
Publi Terenzi Afri (par latin Publius Terentius Afer; Cartagine, 185/184 p.d.C. - 159 p.d.C.) fo un poete roman antîc, autôr di comediis.
Biografie[cambie | modifiche il codiç]
No o vin masse informazions de sô vite e chel che o savìn lu chiapìn soredut di une biografie che Eli Donât metè dentri al so coment des oparis di Terenzi, che e veve il De poetis di Suetoni come risultive. Al somee che al sedi nât tra il 185 e il 184 p.d.C. a Cartagine, cjapât come sclâf dal senadôr Terenzi Lucan e po sfrancjât pal so talent e pe bielece. Tal 160 al scomençà a butâ fûr comediis, cence vê suces fin che l'innomenât atôr Ambivi Turpion nol rivà a fâlis preseâ al public; te antichitât i lengonats disevin che di comediis nol butà jù mai une rie e che in realtât i siei drams ju vevin scrits i nobii Sipion emilian, Leli minôr e Luci Furi Fîl (scrivi comediis no jere une ocupazion degne di un aristocratic) e ancje che si intratignive cun lôr cun rapuarts sesuâi. Dut câs, nol podè continuâ par tancj agns, parcè che al partì pe Grecie, là che forsit al voleve viodi cemût che a jerin lis comediis grecis originâls e come che si stave tes bandis là che al ambientave ducj i siei drams, e il viaç nol le masse ben, parcè che al murì tun naufragi tal 159.
Lis comediis[cambie | modifiche il codiç]
A forin metudis in sene dutis sîs tra il 166 e il 160, intun slambri che il spirt de culture romane mudave incorint: te aristocrazie si slargjavin i concets di umanitât e la riflesion sul rodul dal omp e su la sô psicologie. Cussì tal teatri di Terenzi nol jere puest pe comicitât slavrade de tradizion comiche latine, chê di Plaut che j plaseve un grum ae plebe (cheste e je la reson dal pôc suces che al ve tal principi: si rideve pôc), rimplaçade de ricercje psicologiche e dal moralisim de humanitas, robe che e fo preseade un grum dai cristians te ete di mieç. Al cjapave a model Menandri, che tal teatri grêc al veve fat un lavôr compagn, e puartave indenant la rivoluzion di Cecili Stazi. A tancj chest gnûf stîl no ur lave jù e Terenzi ve la idee di difindisi dai detratôrs tai preambui des comediis.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Terènzio Afro, Publio, treccani.it


text:
Tradizion al pas cui timps. Il frico al concuiste il Maroc
Di New York a Dubai, di Bangkok a Casablanca. Veronica Defilippis e à puartât i plats tipics furlans in dut il mont deventant une ambassadore dal Friûl enogastronomic, massime de Cjargne. Cjargnele, di fat, e je la mame, che «mi à fat cognossi i plats de tradizion – dai cjarsons al frico, dai plats di salvadi a chei cu lis jerbis spontaniis – e che cumò o fâs a gno fi Tommaso». Il papà, invezit, al è puliês: «O sint ancjemò il profum de fuiace de none che mi sveave, cuant che o jeri frute, sul cricâ dal dì… des malghis al mâr, savôrs e profums che no pues dismenteâ», e dîs Veronica.
◆ La passion pe cusine, duncje, le compagne di simpri. Dopo de lauree a Triest in gjornalisim e comunicazion, e fâs diviers lavôrs, che, però, no le sodisfin. «O sintivi che mi mancjave alc, che no vevi cjatade la mê strade, il gno puest tal mont, cussì une buinore di 5 agns indaûr o ai cjapât coragjo e o ai decidût di cirî chê strade». Cun determinazion, passion e cuntune grande curiositât. «O ai simpri vût gole di scuvierzi il mont e di fâlu midiant dal mangjâ, midiant dai prodots che la tiere, gjenerose, ogni dì nus regale, midiant des mans dai artesans dal gust, dai profums e dai savôrs plui autentics».
◆ E l’amôr pal mangjâ e pe sô tiere le à sburtade a inviâ, tal 2014, la prime scuele di cusine cjargnele, “Cuciniamo con…”. «Al è stât un at di amôr viers di une tradizion gastronomiche uniche, cui siei prodots sempliçs, puars par definizion, ma cuntune lungje tradizion daûr. O vevi chê di valorizâ une filiere agroalimentâr fate di prodots gjenuins, sans e di cualitât cetant alte, e i lôr produtôrs». E alore e je nassude la propueste di une schirie di lezions – indipendentis une di chê altre – cun coghis e cogos, espression de miôr cusine de Cjargne, inovative, ma cuntun fuart leam cu la tradizion, che a doprin materiis primis ecelentis dal teritori, che ur metìn dongje vins furlans.
◆ Cu la stesse finalitât – chê di dâ vôs ai piçui produtôrs e aes lôr “creazions” -, Veronica e à inmaneât la manifestazion “Carnia, eccellenze in malga”. Cogos stelâts Michelin a cusinin, sul moment e tal viert, intun ambient naturâl sugjestîf, cui prodots des malghis cjargnelis, che des monts po a rivin su lis taulis dai ristorants stelâts, cuistant une visibilitât che se no no rivaressin a vê. Tant che la scuete fumade di malghe, che e je stade servide in Gjapon! La manifestazion – Covid-19 permetint – e tornarà ae fin di Avost.
◆ Cussì Veronica, planc a planc, e à tacât a fâ cognossi la Cjargne in dute Italie e tal forest, cjapant part a fieris talianis e internazionâls, deventant ambassadore de sô plui grande passion. Cu la sô scuadre, e à rapresentât la Italie in ocasion de setemane mondiâl de cusine taliane in Indie, tai Emirâts Araps Unîts, in Thailandie, tai Stâts Unîts, in Maroc e in Spagne. E tal mês di Jugn stât e jere a New York, al “Fancy Food”.
◆ L’obietîf di chestis iniziativis al è ancje chel di podê inviâ scambis comerciâi cun chescj Paîs par espuartâ tal forest lis ecelencis furlanis – a tacâ dal frico – e cul Maroc un acuardi comerciâl al è stât za firmât. Cussì, dopo tratativis lungjis, il plat plui rapresentatîf de cusine furlane al è sbarcjât tal continent african, proponût tai ristorants talians di Marrakech e Casablanca, “adotât” di Choumicha Chafai, star de television marochine. La idee e je chê di rivâ a proponilu ancje di altris bandis. «O ai presentât il frico a istituzions, buyers, impuartadôrs di dut il mont… Al plâs a ducj – e conte la food finder cjargnele -. Al è un prodot che al à grandis potenzialitâts, al pues vê un marcjât. Ciert, al à di jessi fat un grant lavôr di promozion e al sarès util un jutori de bande des istituzions par superâ i tancj ostacui burocratics».
◆ Par Veronica e je rivade ancje la television che «mi à permetût di contâ la mê tiere a un public plui grant. Su “Gambero Rosso” o compagni il gno coleghe Fabrizio Nonis, o cusinìn insiemi ricetis semplicis, che a puedin fâ ducj, ogni dì».
◆ Lis ideis no i mancjin, ni la voie di fâ. «O larai indenant a lavorâ par fâ cognossi e preseâ dut il valôr, la cualitât e la sapience che a son daûr di un formadi o di un salam artesanâi che no àn nuie a ce fâ cun chei che si cjatin te grande distribuzion. La int e à di jessi educade, e à di imparâ a cognossi lis nestris grandis ecelencis e, tal moment dai acuiscj, a sielzi materiis primis di cualitât, produsudis achì. Nus es invidiin in tancj».
◆ Sul troi segnât de manifestazion tes malghis de Cjargne, l’impegn plui grant di Veronica al va cumò tal rivâ a puartâ i prodots dai nestris artesans dal gust tai ristorants di nivel alt. «O cognòs ben il valôr dal bon mangjâ e des materiis primis autentichis e fiis des tradizions, che a fasin grande la nestre cusine. Ma o sai ben ancje trops problemis che a àn i piçui produtôrs a fâsi cognossi. E chi o rivi jo, che – cun articui, proponint cors di cusine e iniziativis a teme – o lavori par fâ di puint tra i produtôrs che a àn pes mans vêrs tesaurs e i professioniscj e ristoradôrs che a san preseâju e che duncje a puedin doprâju tes lôr propuestis. Bisugne insisti ta cheste direzion. Dome cussì o rivarìn a fâ “fevelâ” in taule dut un teritori che si conte pôc, ma che al à tant ce dî». ❚


text:
Palaçûl, ai 11 di Jugn dal 1624
Polonie, la viele massarie dal plevan di Palaçûl, e je acanade e si sente su la piere dongje dal poç. A sint rivâ un sglinghinâ di cjaldîrs vueits. Si volte e e viôt Marie Lissandrine cul buinç. “Bundì, agne Polonie – le salude chê – ancje vô a cjoli aghe?” “Ce po, cun chest cjalt la aghe in canoniche e finìs prime di sere. Ma jo no soi zovine come te e la vore mi pese…” “Polsait sì, us tiri sù jo la aghe” “Benedete! O polsi un moment – e dîs Polonie, e dopo, cun muse dure, e zonte – cussì o profiti par contâti une robe. Tu sês capitade juste juste!” “Parcè, ise une robe che e à a ce fâ cun me?” “Marie, tu tu sâs che in tancj agns che o soi a servî li dal plevan no ai mai e mai altri contât nuie di ce che al fâs lui… Ma cumò, par vie che ti vuei ben, o ai di dîtal: tu sês in pericul!” “E parcè, po?” “La gnot di Pentecostis – e scrusigne Polonie – tu sês lade ator pe vile a cjantâ scjaraçule e dut il rest, no mo?” “Sigûr, come che mi à insegnât gno pari, par fâ plovi, che o vin dibisugne!” “Eh, to puar pari Lissandri, cuant che o jeri zovine mi plaseve une vore… ma lui al à vût miôr maridâ tô mari… e jo o soi restade vedrane. Di gracie che il vecjo plevan mi à cjolt a fâi di massarie” “Agne Polonie – le ferme Marie, un tic sustade – sêso daûr a fâmi pierdi timp par contâmi dal vuestri amôr di zoventût? Isal chest il pericul?” “No, Marie. Al è che tu someis une vore a to pari e mi soi impensade di lui. Par chest o vuei judâti. Scoltimi! – e, sot vôs, – Pre Bernardin al à scrit al Tribunâl dal Sant Ufici che tu e chei altris o vês fate superstizion e striaments!” “Po folc! Ma se il plevan al sa che ogni an o cjantìn Scjaraçule maraçule e nol à mai viert bocje! Parcè cumò nus denunzial?” “Par dôs robis, Marie. La prime e je che di cuant che tu sês restade vedue no tu ti compuartis ben. Simpri cu la braçadure masse discuvierte, masse ator, masse disfaçade. E tu mi capissis ce che o intint, no mo? Tu pararessis bon a tornâ a maridâti. A ‘nd è di vedui che ti cjolaressin! Ancje Pieri pancôr mi fevele simpri di te!” Marie e je daûr a sclopâ ma Polonie le bloche: “Spiete che ti conti chê altre. Cuant che il zovin capelan us à cridât in predicje, tu tu âs fate muse di freâti des sôs peraulis. E dopo, ogni volte che tu lu âs cjatât pe strade tu lu âs sbeleât e tu âs tacât a cjantuçâ scjaraçule maraçule, par cjolilu vie. Al capelan i à vignude une fote… Ma al è un studiât e i à tant tontonât al plevan che tu e chês altris feminis o lais daûr dal diaul che pre Bernardin al à scugnût scrivi al tribunâl! Tu te sês cirude!”
◆ “Agne Polonie, scoltaitmi ben vô! – e sclope alore Marie che no rive plui a stratignîsi – Prin di dut mi maridi dome se o ai voie di maridâmi e cun cui che o vuei jo! O rivi a vivi di bessole che gno puar pari mi à lassât doi cjamps, la braidute cul ort e il gno tocut di cjase; ancje chel puar biât di om che o vevi al jere cuc li di me. Par cumò o vuei restâ libare e no sot paron! Dopo, chel predissut di capelan che al à tant berlât cuintri de scjaraçule, cuant che mi cjate pe strade nol olse mai cjalâmi tai voi. E savêso parcè? Parcè mi soi inacuarte che mi cjale, sì lafè che mi cjale, come i oms che a cjalin une femine. Ma nol à il fiât di cjalâmi tai voi. Parcè che al deventarès ros in muse e al à pôre di no rivâ a resisti ae tentazion. Eh, il fantaçat le varà dure a restâ predi se al è plen di pôre di colâ tes sgrifis di une femine. E par gjavâsi il pinsîr de sô pôre cumò al cîr di fâ fûr la femine che lu à ingolosît. Lafè no, siôr capelan! Che mi clami, il tribunâl. No ai pôre, jo! Mâl no ai fat. Ma o contarai dut, ancje ce che al va a fâ il nestri Siôr Plevan là di che femine di Prissinins ogni domenie dopo jespui… Dijal, agne Polonie!” “Mi tocje lâ a meti sù la mignestre, Marie. – e taie il cjan la massarie – Graciis che tu mi âs jemplâts i cjaldîrs. Mandi.”
◆ Marie Lissandrine, intant che e jemple i siei cjaldîrs, e tache a pensâ dentri di se: “Se mi clamin i contarai che la nestre scjaraçolade a son agnorum che le fasìn. E je une tradizion che o vin dentri. Gno pari, gno nono, il nono di gno nono no jerin mighe ducj stupits. Le varan provade che e covente pardabon par fâ plovi. Come che i ai dit al capelan, le vin fate cuant che a jerin altris predis, le vin cjantade cun lui e le cjantarìn ancje cuant che lui non sarà plui. O timp o tart al vignarà fûr che no dut ce che a disin i predis al è just. E dut câs, cjantâ e balâ, e je une robe biele! Par me di ca a seculorum in Friûl si sintarà ancjemò cjantâ Scjaraçule maraçule”.❚
:::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::
Un inzirli turbinôs par dismenteâ la muart
Angelo Branduardi, l’innomenât cjantautôr, tal 1977 al à un grant sucès cul album La Pulce d’acqua. Il prin toc al è Ballo in fa diesis minore, cu lis peraulis di une danze macabre su la inesorabilitât de muart e cu la musiche cjapade sù precise di Scjaraçule maraçule, un toc dal Primo libro dei balli publicât di Giorgio Mainerio tal 1578. Branduardi al fâs cheste cubiade parcè che al interprete la musiche turbinose di Scjaraçule come un bal che al fâs vignî l’inzirli, al fâs lâ fûr di se e al fâs duncje dismenteâ la muart.
◆ Une interpretazion plui corete dal bal furlan Scjaraçule le propon il nestri pre Gjlbert Pressac. Intant al insuaze il Mainerio: nassût a Parme, predi e musicist a Udin e Aquilee, al è interessât a pratichis improibidis, riunions spiritichis, strioneçs, astrologjie. Il Tribunâl de Incuisizion al invie ancje un procès cuintri di lui par eresie, ma lis provis no son avonde par condanâlu. Branduardi al sa duncje di ce stamp che al è Mainerio e al cubie il so toc Scjaraçule cu la necromanzie e cu la muart.
◆ Pressac, invezit, che al è furlan, al coleghe a colp il bal di Mainerio a une denunzie di 11 feminis al Tribunâl dal Sant Ofici che il Vicjari di Palaçûl al scrîf ai 10 di Jugn dal 1624. Dopo di vêlis cridadis cence risultât (anzit i àn sbeleât il so capelan), il predi al scrîf che chês feminis cun cualchi om a son ladis ator pe vile la gnot di Pentecostis a benedî e a cjantâ a dôs vôs alternadis propite “Scjaraçule maraçule” par fâ plovi. Al è clâr par Pressac che chês feminis no podevin vê il libri di Mainerio publicât 46 agns prime ma che, invezit, propit il musicist al vedi cjapade sù la melodie de vilote scoltade dal popul. Alore chê cjante, al intuìs Pressac, no à a ce fâ cu la muart, ma cuntun rît antigon, un dai elements par meti in relazion la divignince de Glesie di Aquilee di chê di Alessandrie di Egjit, che e à il stes evangjelizadôr, Sant Marc. Par pre Gjlbert lis dôs glesiis e vevin in comun propite la tradizion tipiche dal bal liturgjic inzirlôs, fin ae estasi. E Scjaraçule maraçule e à juste cheste carateristiche, cun di plui che scjaraç e maraç (cjane e fenoli) a son lis armis che i benandants e dopravin tes bataiis a fin di ben par che la stagjon agrarie e fos buine.
◆ No savìn se a Palaçûl al vedi plot in chel Istât, come che no savìn se il procès cuintri Marie Lissandrine e lis sôs paisanis al sedi stât inviât. No nus son restadis cjartis. Ma o vin Scjaraçule maraçule e lis intuizions straordenariis di pre Gjilbert Pressac. ❚


text:
Midiant di un “zimulament” tra la nestre scuele de Infanzie e chê di Resie, utilizant il contest naturâl e ambientâl, o vin podût svilupâ ativitâts in plui lenghis: talian, furlan, rosean, par
Chest percors al è stât pensât par meti in vore il curicul di Citadinance, fasint in mût che la scuele e colabori cul teritori e permetint ai fruts di cognossi il lôr paîs. Une gnove buteghe
La scuele, come agjenzie formative, e je il lûc principâl par cjacarâ di bon acet, di capîsi, di solidarietât par fâ in mût che une vore adore i frutins a cjapin sù compuartaments di


text:
Il Twitcher
Il Twitcher al è un seletôr di ativitâts par passâ di une aplicazion a chês altris e tra i lôr barcons.
Ten fracât CTRL e da un colp su TAB par passâ tra il barcon/aplicazion atuâl e chel precedent. Batuçant TAB mût rapit ti permet di passâ a dutis lis aplicazions visibilis tal spazi di lavôr atuâl.
Frache e ten fracât CTRL TAB par vierzi il barcon di Twitcher e passâ cussì tra dutis lis aplicazions in esecuzion fracant a ripetizion TAB o ←/→.
Se ti covente di passâ a un specific barcon di un program, spostiti te sô icone, come che o ven dite, e daspò passe tra i siei barcons vierts cui tascj ↑/↓.
Tu puedis passâ a rotazion su ducj i barcons visibii di une aplicazion (sul spazi di lavôr atuâl) cun CTRL ~ (che, in base ae mape di tastiere doprade, al è il tast che al sta sot di ESC, in chê furlane il tast al è \).
Si pues ancje clamâ il Twitcher cun CTRL TAB e dopo doprâ il mouse par sielzi la aplicazion/barcon, si saltarà a chê/chel cuant che si molarà il tast CTRL.
Il Twitcher al ufrìs ancje cualchi scurte di tastiere avanzade in plui:


text:
La moderne societât de informazion e petene vie la memorie: no si visisi plui di ce che a domandavin lis manifestazions pe universitât dal Friûl di 40 agns indaûr, figurìnsi il 3 di Avrîl dal 1077.
“Vonde cu lis fotis de no concorence cun Triest”, al diseve il professôr Tarcisio Petracco, “il Friûl al à dirit a une universitât vere, vadì concorenziâl”. “O stimi che al convegni cooperâ ducj”, e declare te scree dal an academic la presidente de Regjon Debora Serracchiani, “plui che lâ indenant a competi tra di nô”. “Ce coventino tancj centris di ricercje intune regjon tant piçule? – al diseve timp indaûr un de Area Sience Park di Triest – Vonde un, chest”. Par cumò no lu disin in forme davierte, ma lu pensin in tancj, dentri cheste gnove classe dirigjente, di drete o di çampe che a sedin: “Podìno permetisi tancj ospedâi, tancj teatris, tancj conservatoris, tancj museus?”. Figurìnsi po il furlan: “Parcè straçâ bêçs par tignî vive une lenghe che e je in dut câs destinade a murî?”
A son dome i ultins segnâi di une rive jù centralistiche, sclopade sì cu la crisi economiche, ma che e ven di plui lontan. Cemût si fasial a guviernâ un mont che al è simpri plui complès e che al cor simpri plui svelt? Semplificant e decidint. E dulà si puedie ridusi al sempliç la complessitât e decidi besvelt? Al centri, no mo.
Sierìn lis provinciis, alore, lis regjons, din dongje i comuns masse piçui. Cui varessial di fâ ce che provinciis, regjons, comuns a àn fat fin cumò? Il stât, no mo, ministeris, prefets, comissaris. Dut plui sempliç, dut plui a bon presit, dut plui svelt. Mancul democratic? Un presit che in timps di crisi o scugnìn paiâ.
A tornin fûr ideis che si pensave sepulidis. O vin sbaliât a pensâ che “piçul al è biel”. Cumò al è biel il grant. Daûr dal retôr de Universitât dal Friûl Felice De Toni, dal model di sisteme universitari imbastît de politiche taliane e salte fûr une “derive neofordiste”: dome lis grandis universitâts a varan didatiche e ricercje, chês piçulis a scugnaran contentâsi di dâ lis laureis trienâls.
La çampe e torne parsore des sôs decisions di cualchi an indaûr: la riforme dal titul cuint de Costituzion, si dîs, e da masse podês aes regjons, al covente un ridimensionament. In ce cjamps? Par esempli, in chel de energjie e dal turisim che a àn di tornâ al stât.
E pûr, nol è stât il centralisim a fânus fâ une ricostruzion che ducj a declarin esemplâr. E je stade la gjestion de bande di Regjon e Comuns, al è stât il control de bande de int. In struc, la autonomie. Lait a viodi ce che al à cumbinât il stât in Sicilie tal Belice, o, par restâ plui dongje tal timp, a L’Aquila.
E nol è stât il centralisim a fâ deventâ la nestre universitât une des miôr in Italie in rapuart aes sôs dimensions: e je stade la sô autonomie. La concorence, impen di jessi un mâl, i à dât un sburt decisîf no dome ae sô cressite, ma ancje a chê di Triest.
Nol è vêr che la miôr ricercje si fasedi intes struturis plui grandis. Il secuenziament dal gjenome de vît – prins tal mont – lu àn fat tal pôl tecnologjic di Udin: ce àno fat di memorabil te plui grande e tant plui finanziade Area Science Park di Triest? Se “grant al è biel”, cemût mai – come che al ricuardave il retôr De Toni “lis dîs miôr universitâts dal mont – tant che Harvard, Stanford, Oxford, Cambridge, Berkeley, MIT – àno un numar di students pari a 16mil, come Udin”?
No je vere che tal mont di vuê progrès e inovazion a vignedin des grandis fabrichis, des grandis universitâts, dai grancj ospedâi: a vegnin di grandis rêts fatis di grups di piçulis e mediis dimensions. L’avignî al poie suntune vision reticolâr, la uniche che e rive a tignî dongje la complessitât dal mont. Il centralisim che al fasarès dut plui sempliç, al è dome la ilusion di chei che a cjaminin cul cjâf voltât par daûr. ❚
Mauro Tosoni
SPECIÂL 3 DI AVRÎL. Aiar di restaurazion sul complean dal Friûl............
La moderne societât de informazion e petene vie la memorie: no si visisi plui di ce che a domandavin lis manifestazions pe universitât dal Friûl di 40 agns indaûr, figurìnsi il 3 di Avrîl dal 1077.


text:
Presentazion dal 1° numar de riviste di leterature religjose taliane a Basilian28 di Novembar 2018
Miercus ai 28 di Novembar a Basilian aes 20.30, te sale des conferencis de biblioteche "pre Antoni Beline", e sarà la presentazion dal prin numar de riviste di leterature religjose taliane.
Il prin numar de riviste al è in part dedicât a pre Antoni Beline.
Salûts di:
Marco Del Negro, Sindic di Basilian
Claudio Baldini, Assessôr ae culture di Basilian
Intervents di:
Claudio Griggio – Universitât di Udin
Renzo Rabboni – Universitât di Udin
Gabriele Zanello – Universitât di Udin


text:
Te plane furlane – a ovest di Udin, in chel cjanton di tiere disegnât sot de statâl che di Udin vie Codroip e puarte di là da la Aghe, e la linie che e mene il Tiliment de Cjargne al mâr – al è poiât in maniere beade il comun di Sedean, une comunitât di 3.926 animis (dât ai 31.12.2010) par une superficie di 50 chilometris cuadrâts, un insieme aministratîf di borcs rurâi (Coder, Grediscje, Grions, Panelie, Ridincic, Rivis, Sant Lurinç, Turide e Sedean) che cun braure si sfuarcin di conservâ la proprie piçule identitât locâl, ancje cuntun cimi di san cjampanilisim, tant di fâ a gare – par esempli – pe miôr sagre paisane.
Plui di tancj altris paîs de Furlanie, Sedean nol è stât stravolzût di cualchi gruesse concentrazion industriâl o di cualchi frenesie urbanistiche: al à conservât dut il so incjant di insediament rurâl, piturât dal vert dai cjamps e dal tipic ambient di tiere di risultive, di vecjis cjasis colonichis di clap cui grancj portons a volt par jentrâ tal curtîl, e di bielis vilutis unifamiliârs cun zardins curâts, magari tiradis sù cun tante fadie dopo dal taramot.
Un paisaç riposant e paîs cuiets che a fasin pensâ aes tradizions contadinis e ae serene operositât che e caraterize l’anim furlan. E no vignarès mai di insumiâsi che un puest cussì al podès jessi invezit une vere fabriche di talents, di int che – intai cjamps plui diferents – e je partide di Sedean par fâsi onôr ancje ben plui in là dai confins de regjon.
E invezit, di “sedeanots” che a àn savût meretâsi preseament ancje tai cjantons plui lontans dal mont a ‘nd è une vore. Fintremai in Cine, dulà che la plui zovine (par cumò) di chestis “celebritâts made in Sedean” – Eva Molaro, 26 agns, di Coder – si è segnalade par vê tacade une biele cariere tant che preside di une scuele a Pechin. E passâ dai 440 abitants di Coder ai 14 milions de capitâl cinese nol è propit un salt ae puartade di ducj…
Naturalmentri, pensant a nons di int nassude chenti che e vedi puartât lustri al so paîs, al ven subit iniment Tiziano Tessitori, defont tal ‘73, che – in plui di jessi stât un dai prins baluarts dal autonomisim furlan fin de nassite de Republiche – al è stât ancje Pari Costituent e al à vût incarics prestigjôs tal Guvier nazionâl presiedût di De Gasperi: sotsegretari al Tesaur dal ‘50 al ‘53, e tal ‘60 ministri ae Riforme burocratiche. Prin furlan ministri, al è passât ae storie – fra lis altris robis – pe curiositât di jessi stât chel che al à legalizade la pene biro te firme dai contrats e dai documents publics.
Ma al è forsit tal cjamp de culture che Sedean al spiche par un grum di siei fîs. Prin di ducj, pre Davide Marie Turoldo, poete di rare sensibilitât, inteletuâl di nivel assolût e vôs libare e origjinâl tal percors di riforme de Glesie dal ‘900. E – massime cul sogjet dal film “Gli ultimi”, diret tal ‘63 di Vito Pandolfi – vêr cjantôr de umiltât, des dificoltâts, de dignitât e des sperancis de int dal mont rurâl plui puar. Une figure tant cjare ae comunitât di Sedean e a dut il Friûl, di vê trasformade la cjase dulà che al è nassût, a Coder, intun piçul ma interessantissim museu che al puarte il so non e che al è sede di une associazion culturâl.
Cussì come che predi e grant inteletuâl (e simpri sedeanot) al è stât ancje pre Gilberto Pressacco, une des figuris plui impuartantis de nestre regjon sul front dai studis musicologjics, che cul so lavôr di ricercje – purtrop interot masse adore de sô muart a dome 52 agns, tal ‘97 – al à metût sù lis fondis di dut il studi de storie de musiche in Friûl, dai siei contribûts origjinâi e des sôs implicazion cu la tradizion etnografiche dal teritori.
Doi personaçs di grant spessôr ma ancje doi predis, origjinaris di un paîs cuntune tradizion di devozion religjose profonde. Tant di vê dât ae Glesie ancje un altre impuartante figure, te persone di bonsignôr Raffaele Nogaro, cumò in pension ma fin tal ‘90 vescul di Caserte, dulà che si è segnalât par un ministeri davuelt cun grande passion, massime tai confronts dai plui debui e dai imigrâts sfrutâts.
No dome predis, dut câs, di chês bandis. Parcè che ancje de bande de musiche Sedean al pues vantâ une vere celebritât, forsit – come che masse dispès al capite – plui famôs tal forest che chenti. No ‘nd è tancj chei che, partint de campagne de Basse Furlane, a rivin al nivel dal pianist e compositôr jazz Glauco Venier che cul so ultin disc si è meretât une nomination al Grammy Award pal miôr album jazz vocâl (tal 2008 par “Distances”, cun Klaus Gesing e Norma Winstone), e si è gjavât la sodisfazion di sunâ ae Opera di Parîs, vêr templi mondiâl de musiche.
E ancje il mont dal teatri al à il so biel contribût di bande di Sedean, par merit dal Teatro Incerto – compagnie nassude in chel di Grediscje – che al dì di vuê al rapresente une des realtâts plui vitâls dal panorame teatrâl nostran. Claudio Moretti, Fabiano Fantini, Elvio Scruzzi, tai agns a àn vût maniere di lavorâ, singolarmentri o insieme, par une infinitât di progjets (tant par nomenânt un, il fortunât “I Turcs tal Friûl” di Elio De Capitani, di Pasolini), tal ambit dal ambient morbinôs dal CSS (Teatri Stabil di Inovazion dal Friûl – Vignesie Julie, ndr). Lis comedis frescjis e inteligjentis che ogni an a puartin ator pe regjon dispès a zuin a conciliâ grancj tesç teatrâi cu la veretât de proprie provenience gjenuinementri furlane (tant che la divertente version dal Don Chisciotte di Cervantes, vivarosementri ambientade propit tai paîs de zone di Sedean).
Une voie di contâ storiis che a sedin un tic nestris ma ancje cuntun voli che al cjale lontan, che al è ancje il talent di Max Mauro, zovin gjornalist e autôr, nassût in Svuizare ma origjinari di Sedean. Dopo ve lavorât un grum te stampe locâl e vê publicât libris e articui che a esplorin i temis de migrazion, dai viaçs e de esplorazion dal mont in biciclete, des culturis zovanîls e in gjenerâl de umanitât – cumò al vîf e al lavore a Dublin, in Irlande, ma cence mai dismenteâsi di butâ un voli a ce che al sucêt te sô Furlanie.
Cussì come un lavôr impuartant, sul front de tutele de marilenghe, al è chel di un “fi di Sant Laurinç di Sedean”, Lorenzo Zanon, psicolic e za assessôr tal so Comun, za vicepresident dal Istitût Ladin Furlan “Pre Checo Placerean” e, dal 2008, nomenât de Zonte Regjonâl tant che president de ARLeF, la Agjenzie regjonâl pe lenghe furlane.
Musiche, teatri, culture, leterature, politiche: al semearès, insume, di cjatâ in Sedean un paîs une vore “cerebrâl”. Ma, a ben cjalâ, ancje il sport a nivel plui alt al à pretindût di chest paîs furlan il so tribût di talent. Tant che e je sot i voi di ducj – in cheste regjon di apassionâts di balon – la biele cariere di Massimo Donati, centricjampist nassût a Sedean e selezionât dal vivâr fertil de Atalanta, di dulà che al à vût maniere di fâsi notâ di clubs impuartants (Milan, Parma, Sampdoria, Messina, Celtic, Bari e vuê Palermo), tant di vê vude ancje la oportunitât di vistî la maie de rapresentative taliane, tacant cu la Under 16, fin ai Europeus dal 2002 cu la Under 21.
Forsit un tic mancul evident, ma parimentri prestigjose, e je la cariere sportive di Cristiano Valoppi, preseât alenadôr in fuarce ae federazion ciclistiche taliane.
E – e cheste e je une robe une vore curiose – il secont te graduatorie mondiâl dai miôr arbitris internazionâi di… sumo! Une specialitât avonde inusuâl des nestris bandis ma che e puarte Valoppi ator pal mont, par dutis lis competizions internazionâls di chest antîc sport gjaponês. In Gjapon, ma ancje a… Barcis, dulà che ogni an, propit su iniziative di Valoppi, di un pôc in ca si ten un torneu esibizion di chest sport particolâr, popolâr tal Estrem Orient tant che il balon o il baseball tal mont ocidentâl. ■
Margherita Timeus
CURIOSITÂT – Sedean, caput mundi............
Te plane furlane – a ovest di Udin, in chel cjanton di tiere disegnât sot de statâl che di Udin vie Codroip e puarte di là da la Aghe, e la linie che e mene il Tiliment de Cjargne al mâr – al è poiât in maniere beade il comun di Sedean, une comunitât di 3.926 animis (dât ai 31.12.2010) par une superficie di 50 chilometris cuadrâts, un insieme aministratîf di borcs rurâi (Coder, Grediscje, Grions, Panelie, Ridincic, Rivis, Sant Lurinç, Turide e Sedean) che cun braure si sfuarcin di conservâ la proprie piçule identitât locâl, ancje cuntun cimi di san cjampanilisim, tant di fâ a gare – par esempli – pe miôr sagre paisane.


text:
«No tu starâs mica tornant tal poç?»
«Ah, ma o stoi vie pôc. O soi cjase prin di cene».
«Ma ce vâstu a fâ? Si puedial savê?»
Laurinç al veve lassât une svintulade di pagjinis par aiar e al jere corût fûr di cjase, di buride, montant su la biciclete prin che sô mari e podès rimbecâi, disintji magari che, dut câs, di cuant che al jere tacât l’Istât al leieve simpri il stes libri.
Nol podevial lâ ator par sagris, come ducj chei de sô etât? e pensave. I vevin pûr comprât il motorin!
Ma subite si jere pierdude intes cjamesis di sopressâ e inte scjate dai fruçons, par impanâ lis rosis dai cocins, e il fi, a chê ore, al jere bielzà in spiete, sul ôr di ciment de canalete, tal poç di irigazion numar 22 di Sante Marie.
Nol sarès tornât par ore di cene, nol sucedeve mai.
Al zuiave di tant in tant cu la aghe glaçade, sburtantle fin a sclipignâsi il comedon, e le spietave.
Jê si faseve viodi tor il bonâ dal soreli, parcè che e veve pôre che le viodessin, li cun lui, e par che i devin fastidi i rumôrs, tant che plui di cualchi volte, al rivâ di un tratôr, le veve viodude scjapâ e platâsi cuissà in dulà, lassantlu di bessôl, strafont e mortificât.
Le veve cognossude l’an prime, une sere che si jere fermât a bevi intal poç di Gjalarian. Robis che no i vignìs un colp a viodile li, denant dai voi, intal clopâ de aghe. Dopo di chê volte si jerin cjatâts cuasi ogni sere, fintremai che il cjalt al jere sparît, e cun lui la aghe par bagnâ i cjamps. Laurinç le veve tornade a cjatâ dome l’an dopo, intun altri poç, parcè che aromai cuasi ducj a vignivin sierâts, jessint che si bagnave soredut a ploie, e no plui a scoriment.
Ancje chê sere al jere li, a spietâle, ma no jere une dì come chês altris.
Al veve decidût: le varès bussade!
Ce i volevie? A jerin li, une dongje chel altri, jê poiade cui comedons su la canalete e i lavris blancjissims a une cuarte dai siei. Cussì al veve copât la timidece e al veve slungjât il cuel…
Jê, la piçule fade di poç, tal imprin e veve rispuindût… Ma dopo cuissà, forsit une vergogne platade, un rumôr lontan, la cussience di un alc che nol veve divignince, le vevin scjassade fin te code; e jere saltade fûr de aghe, cun rivocs e sclipignadis, il cuarp blanc, i cjavei tant che madracs e la piel smavide e stralusint, di podê viodi parfin i vues. In doi colps di pine e jere lade sot e sparide jù, dentri dal poç, lassantsi daûr un troi di bufulis.
Laurinç, inmagât, al jere restât li a disgotâsi, cjareçantsi i lavris come un tesaur di difindi.
Par vuê, chê creature no sarès plui tornade dongje, lu saveve.
Ma doman… Doman cuissà…? ■
di Raffaele Serafini
CONTECURTE. La fantate dal poç............
«No tu starâs mica tornant tal poç?»


text:
Un libro che raccoglie le testimonianze dei nostri vecchi sulla tradizione dei tomats e degli strits, le caratteristiche delle maschere di carnevale in legno e i contrasti delle comitive festose che indossavano i tomats per vivere il tempo del “mondo alla rovescia”.
Presentazione
O vin metût adun in chest libri lis testemoneancis dai nestris vecjos su la tradizion dai tomàts e dai strîts, lis carataristichis mascaris di carnavâl in len e i contrascj personificâts cun vivarose gjonde, satiriche e soradine, des fiestosis comitivis che si metevin sù i tomàts par vivi il timp dal ”mont par ledrôs”.
A devin vite ai paîs lì che si viveve la fieste di ducj, zovins e vecjos, unîts te stesse ridade liberadorie, ch’e savoltave la miserie in ligrie, i sotans in sorestants, i voltâts di cjâf in savints, ch’e butave in place, in muse a ducj, la veretât e la sbeleade, ch’e meteve in comun i ûfs e il salamp, la farine e il vin, il cjant e la ridade, il zûc indiaulât dai bai e des contrafazions … il savê, lis contis, lis esperiencis di vite: il lâ pal mont, lis miseriis, lis dificultâts, la tragjedie des vueris, lis cognossincis e i valôrs … O vin cirût di tornâ a tiessi, in marilenghe, vierte e di valôr, il fîl des contis che al pei i nonos ai nevôts.
E volût meti a gnûf il ricuart di abii intaiadôrs, come Guido Boezio, Riccardo Floreani e Giovanni Nicoletti, di Zomeàis; Aldo Micco, Attilio e Ferruccio Vidoni, Fernando Vidoni, di Samardencje; Guido e Olvino Del Medico, Alceo Muzzolini, Francesco Muzzolini, Remo Toso, Antonio Vidoni, di Cuie; Lodovico, Cesare, Arrigo, Tullio e Ubaldo Toso, di Çucje. E meti in valôr cui ch’al va indenant in cheste art e al intaie vuê i tomàts: Remo Del Medico a Cuje, Giovanni Floreani a Zomeàis, Sergio Micco a Samardencje, Luigi Revelant a Nanarià, Dino Vaccari a Vulpins, e forsit cualchidun altri ancjemò che no sin a cognossince. E ancjemò sustignî il tornâ a nassi dai strîts, dulà che tai ultins agns si son metûts in mostre lis compagniis di Ciseriis, Zomeàis e Cuie e che vuê a viodin impegnâts i zovins da “Il Scùmul”, la compagnie di Samardencje.
E marcâ il contribût dal grop folcloristic “Chino Ermacora” che si è inspirât ai strîts te coreografie dai “Tomàts”, puartâde cun sucès tai cinc continents, lì che i balarins a metin intorsi lis mascaris di len e un carnavâl plen di vite al pare vie la vecje befane. E, come par chei altris tescj publicâts, che aromai a constituissin une piçule golaine, l’intenzion no je dome di documentâ, il desideri e l’ambizion a son chei di sustignî il cjapâ pît di gnovis semencis intune tradizion che no si consumi polvarose in se stesse, ma che sei humus vivarôs pal svilup de nestre comunitât.
Il Sindic
Lucio Tollis
L’Assessôr al Turisim
Sergio Ganzitti


text:
Ai 7 di Setembar
S. Marie Vergjine di Barbane
Memorie
Si sa che intune isule dongje di Grau za inte Alte Ete di Mieç al esisteve un munistîr dedicât a Sante Marie di Barbane. Sul finî dal secul XV al è stât dât in consegne al Ordin dai Conventuâi. Sul tacâ dal secul XVI, la glesie e je stade dedicade cul titul di Sante Marie Vergjine Imaculade, impen dal titul origjinari di Sante Marie Assunte. Fin de antichitât, tante int e cun tante fede e je vignude pelegrine dal Friûl, de Slovenie e dal Venit in chest santuari che, viers la fin dal secul XIX, lu veve cjapât sù l’Ordin dai Minôrs. Inte glesie e je conservade une statue di len de Sante Vergjine Marie cul Frut divin dal secul XV. Dal 1984 l’arcivescul Antoni Vitâl Bommarco al à promovude la glesie di Sante Marie di Barbane a Santuari primari de Arcidiocesi di Gurize. ❚
✒ Agnul Floramo
I SANTS DAL MÊS. S. Marie Vergjine di Barbane............
Ai 7 di Setembar


text:
La organizazion ELEN – Rêt Europeane pe Avualiance des Lenghis – e à scrit al president dal consei dai ministris talian, Paolo Gentiloni, ai membris che a formin l’esecutîf e ai senatôrs par che si procedi cu la ratifiche de Cjarte europeane des lenghis regjonâls o minoritariis.
Il stât talian al à firmât la Cjarte intal 2000, ma ducj i tentatîfs legjislatîfs par ratificâle a son lâts sù pai stecs. L’ultin test di ratifiche – che al viôt tant che prin firmatari il parlamentâr Francesco Palermo – si cjate cumò pantanât in Senât.
La iniziative de ELEN si propon duncje di dâi un sburt par che al puedi jessi fat bon prime de fin de legjislature. In plui de azion direte, la Rêt Europeane e à ancje invidât lis realtâts di riferiment des comunitâts minorizadis che a vivin intal stât talian a fâ pressions par chel il test al ledi indenant.
✒ internazionalitari.blogspot.com


text:
Il Comun di Codroip in colaborazion cu la Agjenzie Regjonâl pe Lenghe Furlane (ARLeF) al à publicât l’avîs pe 34e edizion dal Premi leterari in lenghe furlane Sant Simon par un romanç. I tescj, che a àn di jessi inedits e no scrits a man, a àn di rivâ li de Biblioteche Civiche di Codroip, in Vie XXIX di Otubar 3, dentri des oris 19.00 di Sabide ai 28 di Setembar dal 2013. La jurie è sarà componude di Pierino Donada, Carlo Tolazzi e Lorenzo Zanon (ARLeF), dal Sindic o di un Assessôr che lui al deleghe, e di Giorgio De Tina, bibliotecari di Codroip.
Al autôr de opare vincidore i larà un Premi di 1.500 euros e la Aministrazion Comunâl e podarà decidi di publicâ la opare premiade. Il bant complet si pues cjatâlu sul sît dal Comun di Codroip, insiemit a chel dal “San Simonut” pai fruts e fantats des scuelis.
Il premi, in memorie dal Inz. Agnul M. Pittana, tai ultims doi agns al è stât vinçût di Franco Marchetta (l’an passât cul romanç “U-”).
Vie pe ultime edizion, Carlo Tolazzi, president de jurie, al è someât plui content dai ultins agns, cuant che al fo protagonist di plui di une “tirade” cuintri i lavôrs presentâts. Chê dal 2012, di fat, e je stade une edizion dal premi cuntun alt numar di oparis presentadis, ben cutuardis, dulà che si è viodude ancje une buine partecipazion di feminis cun cuatri autoris. Il nivel al è stât preseabil cun almancul sîs-siet oparis che si podevin definî romançs complets.
Se i autôrs a àn dimostrât di reagjî a lis critichis cul lavôr, no cussì e à fat la struture dal Premi che, vie pal dibatit che si veve screât pes critichis di Tolazzi, e jere stade metude in dubi. La formule, di fat, e reste simpri chê. Si veve fevelât di vierzile a lis oparis editis dentri dal an, cussì di deventâ il ricognossiment pal vêr e propri “libri dal an in lenghe furlane” (scrivi un romanç di pueste al siere tantis pussibilitâts) o vierzile ai romançs grafics (contis lungjis a fumuts cu la dignitât dal romanç) o a racueltis ben struturadis di contis curtis (une tipiche tradizion, ancje siore, dal Friûl).
Insumis, come che al sucêt dispès in Friûl, il popul (in chest câs “artistic”) al cîr di risolvi i problemis tirantsi sù lis maniis rispuindint cul lavôr a la sorditât dai sorestans.
No cate chestis cuistions ancjemò in pîts, starìn a viodi chest an se la leterature furlane e je daûr a saltâ fûr di chê che Tolazzi al definì “prognosi risiervade”. ❚
✒ Redazion
Al è jessût il bant pal Sant Simon, il storic premi leterari furlan. La edizion 2013 nus disarà se la nestre leterature e je daûr a saltâ fûr de “prognosi risiervade”............
Il Comun di Codroip in colaborazion cu la Agjenzie Regjonâl pe Lenghe Furlane (ARLeF) al à publicât l’avîs pe 34e edizion dal Premi leterari in lenghe furlane Sant Simon par un romanç. I tescj, che a àn di jessi inedits e no scrits a man, a àn di rivâ li de Biblioteche Civiche di Codroip, in Vie XXIX di Otubar 3, dentri des oris 19.00 di Sabide ai 28 di Setembar dal 2013. La jurie è sarà componude di Pierino Donada, Carlo Tolazzi e Lorenzo Zanon (ARLeF), dal Sindic o di un Assessôr che lui al deleghe, e di Giorgio De Tina, bibliotecari di Codroip.


text:
La Fondazione Friuli e comuniche di vê dât fûr il bant dedicât ae istruzion che al podarà contâ suntun font di 600 mil euros e che i progjets si podaran presentâ dentri dai 24 di Març. Il bant al previôt diviers indreçaments tant che il sostegn ae dotazion tecnologjiche, il potenziament des competencis linguistichis, il miorament di spazis, strumentazions didatichis e sportivis, ma ancje bogns esemplis di puartâ ae atenzion dai plui piçui. Dongje di chest, il bant al sburte ancje bande il compagnament des classis di testimonials par che a puedin alimentâ riflessions e aprofondiments sui valôrs civics, imprenditoriâls e di svilup sostignibil. Di bande sô, la Fondazione Friuli e à za individuât un pâr di chescj testimonials, ven a stâi la patulie acrobatiche des Frecis, i ex sportîfs olimpionics de regjon, l’ex cjapitani de scuadre taliane di volley Franco Bertoli che al à ideât il spetacul “Panchine pensanti”, ma ancje i esperts di Intesa Sanpaolo e lis Pmi sostignibilis. «Intune situazion complicade che e ven dal confront cun modei familiârs simpri plui diviers e diversificâts – al à dit il president de Fondazione Giuseppe Morandini – dulà che po e à colpît la pandemie, o vin regjistrât une grande capacitât di reazion des scuelis che a àn savût esprimi progjets e dâ continuitât ae lôr realizazion. O ringraciìn insegnants, dirigjents e ancje gjenitôrs che insiemi a àn savût dâ rispuestis aes disbisugnis di students e comunitâts». «Il sisteme scolastic dal Friûl-Vignesie Julie no si è mai fermât, rivant a garantî la cualitât di une ufierte formative moderne, fuarte e diversificade, no cate lis grandis dificoltâts leadis ae pandemie», e à dit la assessore regjonâl pe formazion Alessia Rosolen. «O sin braurôs di sostignî ancje chest an – e à dit Francesca Nieddu, diretôr regjonâl di Veneto Est e Friuli Venezia Giulia Intesa Sanpaolo – la Fondazione Friuli: cun cheste realtât o condividìn l’impegn pes gnovis gjenerazions e la volontât di continuâ a meti in at iniziativis che a judin a contrastâ lis disavualancis e il disasi causâts dal isolament e dal distanziament sociâl». Al bant dedicât ae istruzion de Fondazione Friuli a puedin partecipâ lis scuelis publichis o paritariis des provinciis di Udin e Pordenon. ❚
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
“Mestre Emilie, îr che e jere Joibe grasse o soi lât in mascare ator par Aquilee e o soi lât ancje là di gno nono Gusto.” “Benon, Sandri, e tropis fritulis âstu mangjât?” “Une vore, mestre! Ma gno nono mi à contât che une volte, di Joibe grasse, a Aquilee a lavin in mascare ancje i grancj e che si divertivin un grum! Mi à dit che a lavin ator cuntun bo, un bo vêr e vîf, cui cuars luncs, e che al jere dut plen di flocs di ducj i colôrs. A lavin pes cjasis e ducj ur davin alc di mangjâ o di bevi. E po dopo, fieste di ligrie. I ai domandât al nono parcè che a lavin ator cul bo e lui mi à rispuindût che e jere une usance antigone e di domandâtal a ti che tu sês mestre di furlan e che tu sâs dutis lis tradizions” “Sandri, jo no sai dut, ma in chest câs tu âs intivât just. O ai pene finît di lei un libri che al fevele propit di cheste tradizion, che si fâs inmò a Grau, cuntun bo di cjarte pestade clamât “il manso infiocao”, e a Vignesie ancjemò plui in grant.” “Ce ben, mestre, contimi alore.”
◆ “La usance, Sandri, e nas par ricuardâ un câs par nuie biel par Aquilee. Tancj agns indaûr, o sin te Ete di Mieç, di precîs tal 1161, l’imperadôr Fidrì I Barberosse al nomene patriarcje di Aquilee Ulrì di Treffen. Cundut che chest al sarà par plui di vincj agns un patriarcje brâf, tal imprin, tal 1162, al fâs une falope.” “Ce aial cumbinât, mestre?” . “No si sa parcè, no i à saltât sù di concuistâ Grau!” “E lu à fat, mestre?”. “Po no po! Cundut che al someave in buinis cun chei di Grau. Propit no si capìs parcè che lu vedi fat, intun moment dificil. Grau al jere dai venezians che a jerin de bande dal pape Alessandri III e cuintri dal imperadôr Fidrì Barberosse. Ulrì al jere de famee di Treffen, come il patriarcje Popon, e ancje chel al veve metût a sac Grau nuie mancul che dôs voltis” “Vûstu dî che i Treffen a vevin in asse Grau?” “No sai, ma il piês al è stât che, intant che al jere a Grau, il dôs di Vignesie Vidâl Michiel al è rivât dal mâr cu lis sôs galeris e al à cjapâts presonîrs il patriarcje Ulrì, 12 cjalunis e 12 cjastelans furlans!” “E ce petenade, mestre, che a àn cjapât dai venezians!” “Ma no je finide, Sandri. Michiel ju à puartâts a Vignesie in cjadenis, tant che cjans. Ur àn fat tressâ la place di S. Marc, tal mieç de int che ju sbeleave, che e vosave e che e rideve. Propit te Joibe grasse!” “Ma mestre, o ai capît de brute venture di Ulrì… ma il bo, ce jentrial?”
◆ “Tu âs di savê che, par jessi molâts e par podê tornâ in Friûl, il patriarcje al scugnì firmâ un tratât umiliant. Ulrì si impegnave a mandâ ogni an a Vignesie, te dì de Joibe grasse, un bo, 12 purcits gras e 12 gruessis pagnochis di pan. Al è clâr che il riferiment al jere al patriarcje (il bo), ai cjastelans (lis pagnochis) e ai cjalunis (i purcits). Di in chê volte ae fin de Republiche di Vignesie, ogni Joibe grasse si faseve une fieste che e veve un significât politic fuart: in place S. Marc, cuntune fulugne di int, si taiave il cjâf al bo, si scuartavin i purcits e si devin lis pagnochis ai presonîrs, che almancul a carnevâl a mangjassin ben. Ma no je finide. Dopo di vê copadis lis bestiis, il dôs in persone al jentrave in procession tal palaç ducâl e cuntune mace al sdrumave 12 piçui cjistiei di len che a rapresentavin chei dai cjastelans furlans.”
◆ “Joi, ce brute robe! E ce tristerie che e veve Vignesie cun nô!” al salte sù Sandri. “Ai venezians ur secjave il podê dal patriarcje di Aquilee – e zonte la mestre – Za in chê volte si lambicavin parcè che la paronance dal patriarcjât e rivave fin tal mâr. Par secui lis provaran dutis par puartâi vie Maran, Triest e la Istrie. Ae fin, magari cussì no, tal 1420 a rivaran a concuistâ dute la Patrie.”
◆ “No je une biele storie – al dîs il fantacin cu lis orelis sbassadis – ma mi à sclarît alc. Ma tu vevis dit, mestre, che fûr di cheste falope Ulrì al è stât un patriarcje brâf, no mo?” “Sigûr, Sandri! Intant, par agns al rive a barcjemenâsi jenfri l’imperadôr, che lu veve nomenât tant che princip de Patrie, e il pape, che lu veve sielt tant che so legât. E lui al da un bot al cercli e un al caratel, cence scontentâ nissun. Cul so ecuilibri al rive, ae fin, a fâ di sensâr jenfri i doi gjai e al cumbine di fâju cjatâ a Vignesie tal 1177.” “E àno fate pâs, mestre?” “Ti conti, Sandri. Il pape, che si clamave come te, al spietave l’imperadôr Fidrì su la puarte de basiliche di S. Marc e alì si son dâts la bussade de pâs. Po dopo a son jentrâts in glesie pe messe.” “E il nestri Ulrì, jerial?” “Il nestri patriarcje al jere sentât propit dongje dal imperadôr e i voltave par todesc il discors a man a man che il pape lu diseve par latin.”
◆ “E a Aquilee?” “Cuant che al è tornât te Patrie i àn fat une grande fieste, ancje parcè che Ulrì al veve puartât cjase une vore di vantaçs pal patriarcjât. Al à aministrade ben la Patrie e – par sierâ, che subit e sune la campanele – prime di murî al è rivât ancje a fâ pâs cun chei di Grau, che a àn ricognossût che i tesaurs e lis relicuiis di Sant Ermacore che il patriarcje Popon al veve fiscât a Grau a podevin restâ a Aquilee. Si pues alore dî che Ulrì, dopo de umiliazion dal bo e dai purcits, pardabon… al à cjapât il taur pai cuars!” ❚
LA STORIE – Ulrì II “petenât” dal Dôs e fat presonîr a VignesieDiego Navarria
“Mestre Emilie, îr che e jere Joibe grasse o soi lât in mascare ator par Aquilee e o soi lât ancje là di gno nono Gusto.” “Benon, Sandri, e tropis fritulis âstu mangjât?” “Une vore, mestre! Ma gno nono mi à contât che une volte, di Joibe grasse, a Aquilee a lavin in mascare ancje i grancj e che si divertivin un grum! Mi à dit che a lavin ator cuntun bo, un bo vêr e vîf, cui cuars luncs, e che al jere dut plen di flocs di ducj i colôrs. A lavin pes cjasis e ducj ur davin alc di mangjâ o di bevi. E po dopo, fieste di ligrie. I ai domandât al nono parcè che a lavin ator cul bo e lui mi à rispuindût che e jere une usance antigone e di domandâtal a ti che tu sês mestre di furlan e che tu sâs dutis lis tradizions” “Sandri, jo no sai dut, ma in chest câs tu âs intivât just. O ai pene finît di lei un libri che al fevele propit di cheste tradizion, che si fâs inmò a Grau, cuntun bo di cjarte pestade clamât “il manso infiocao”, e a Vignesie ancjemò plui in grant.” “Ce ben, mestre, contimi alore.”


text:
Ludwig van Beethoven
Ludwig van Beethoven (Bonn, 16 di Dicembar 1770 – Viene, 26 di Març 1827) al fo un compositôr e pianist todesc.
L'organist di Bonn[cambie | modifiche il codiç]
Ludwig van Beethoven al nas di Johann van Beethoven (1740 - 1792) e Marie Magdalene Keverich (1744 - 1787), secont di siet fradis. Il pari al jere tenôr inte Capele musicâl de cort di Bonn dal princip di Colonie e al fo il prin mestri di Ludwig; dopo vêi insegnât il pôc che al saveve e vê mostrât il piçul Ludwig come piçul portent in concierts publics, lu afide prin a un tâl Tobias Pfeiffer, so compagn di bevudis, e finalmentri al organist di Cort Aegidius van der Aeden, al violinist Franz Georg Rovantini, cusin di Marie Magdalene e al francescan Willibald Koch. Ma il so prin, vêr mestri al sarà il gnûf organist di Cort Christian Gottlob Neefe, musicist moderni e che al veve studiât cun Carl Philipp Emanuel Bach.
A 12 agns al scrîf lis Nûf Variazions in do minôr, W 63, tal 1783, lis Trê Sonadis W 47. Subite dopo al tache a insegnâ inte cjase di Helene Breuning, vedue di un nobil, che veve bisugne di un insegnant di pianoforte pai soi fîs: al cjate un biel ambient dulà che al si sint libar e a cjase so. Il gnûf protetôr, l'arciduche Maximilian Franz d'Asburc, fradi dal imperadôr Josèf II, al incrès il stipendi al pari Johann, aromai cuasi cence vôs, e al nomene Ludwig secont organist di Cort, cuntun stipendi di 150 fiorins par an. Intal 1789 al visite Viene, dulà che si conte al vedi cognossût Mozart, si iscrîf a la Universitât di Bonn, fondade di pôc, ma al torne dopo pôc a cjase. Tal Lui 1792 Joseph Haydn, il plui grant musicist de ete, al visite Bonn. Dopo il conciert tignût in so onôr, i ven presentât il zovin secont organist di Cort. Beethoven i sune la so Cjantade par la muart di Josef II W 87. Haydn i promet di judâlu a Viene intal studi e intal lavôr.
Inte capitâl dal Imperi e de musiche[cambie | modifiche il codiç]
Rivât a Viene, muart so pari, e scjampât il princip di Bonn par vie dai francês, al piert la jentrade dal pari e la sô. Si da di fâ a sunâ pe nobiltât de capitâl dulà che al à sucès e critichis pe novitâts dal so stîl. Al studie cun Haydn cuntune antipatie reciproche, sei artistiche sei umane. Il so insegnant di chest periodi al è Johann Georg Albrechtsberger (1736 - 1809), organist di Cort mestri de Capele de Catedrâl di Sant Stiefin, e di lui al impare la tecniche dal cuintripont polifonic. Intal 1795 al ten il so prin conciert public, cul Conciert par pianoforte in si bem. maiôr. op. 19, e il Conciert in re minôr KV.466 di Mozart.
I amôrs[cambie | modifiche il codiç]
Intal mai 1799 Beethoven al devente mestri di pianoforte da lis fiis de contesse Anna von Seeberg, vedue von Brunswick, Therese o Thesi e Josephine, e la lôr cusine Gjulie Guicciardi. A cheste ultime i dediche la famose Sunade in do diesis minôr n.14, op. 27 n.2, par pianoforte, clamade Al clâr di lune. Si vuelin ben, ma e je une grande difarence di condizion sociâl. Al à une relazion cun Josephine von Brunswick. Beethoven la viôt prin e dopo che e resti vedue. A jê si pense che i scrivi une letare famosone, "A la imortâl amate", scrite a Teplitz ai 7 di Lui 1812. Al cognòs ancje une zovine taliane, Therese Malfatti, fie dal so miedi .
La sorditât[cambie | modifiche il codiç]
Intal 1798 Beethoven al scomence a vê di fastidiis al sintî, prin nome un cisôr, de orele di çampe fin a che diestre, i fasin calâ la uldide fin a la sô pierdite intal 1818. Tal 1801 al scrîf a un so ami: "…di doi agns o scjampi di dutis lis compagniis parcè che no mi è pussibil dì a la int che o soi sort. Se o fasès un altri mistîr podarès ancje passâ, ma e je une condizion spaventose. Ce disaressino i mei nemîs che no son di sigûr pôcs? Par dâ une idee a teatri o scugne metimi dongje a la orchestre par rivâ a scoltâ i atôrs. Se o mi cjati plui lontan no sint plui i suns plui alts dai struments e des vôs. Te conversazion a no 'ndi è maravee che a sedi int che no si è inacuarte, parcè che o soi svagât e cussì mi contin. A lis voltis pene che fevelin sot vôs, o sint il sunôr cence capî lis peraulis, purpûr pene cualchidun al berle mi dâ un gran fastidi…"
Dal mês di Mai dal 1802 al è par une polse intal paisut di Heiligenstadt, perifarie di Viene, ai 6 di Otubar dal 1802 al scrîf ai soi fradis chel clamât Testament di Heiligenstadt: "[...] La mê disgracie mi fâs dopli mâl parcè che o ven judicât mâl, il gno plasê di stâ tal mieç de int, di fâ bielis resonadis, cun zovevui scambis di viodudis, nol è plui, e cuant che propite si scugne vê a ce fâ cui altris, o stoi in bande di bessôl, vivint come un in esili, se o mi svicini a cualchidun, o ai subite pôre che al si inacuarzi de mê condizion [...] Us auguri une vite miôr e mancul cjarie di afans de mê, racomandait ai vuestris fiis la virtût, nome jê po rindi beâts, no i bêçs [...]".
I agns eroics e la Restaurazion[cambie | modifiche il codiç]
Scomençade tal curt periodi di Heiligenstadt, al finìs la sô Tierce Sinfonie tal 1805, dant publiche esecuzion a Palaç Lobkowitz ai 7 di Avrîl dal 1805. Scrite par omagjâ Napoleon Bonaparte, fi de Rivoluzion francês, che al varès vût di puartâ valôrs dal iluminisim e de democrazie. Cuant si nomene intal 1804 Napoleon I, imperatôr dai Francês, Beethoven mude il titul in Sinfonie Eroiche, scrite par fâ fieste al ricuart di un grant Om. A son agns di ativitât penze e creative, a nassin la Cuarte, Cuinte e Seste Sinfonie, la opare Fidelio, la Messe in Do maiôr, lis Sonadis par pianoforte op. 53 Aurore (clamade ancje Waldstein), op. 54, op. 57 Appassionade, op. 78, op. 79 e op. 81 Les Adieux, il Cuart e Cuinto Conciert par pianoforte, i Trê Cuartets Razumowski op. 59. No i plasin i cortesans, al è dut câs stuziât de fieste che i fasin i potents de tiere, metûts dongje intal 1814 a Viene par disegnâ il destin de Europe, al scrîf la Sinfonie pa vitorie di Wellington, che i rint un grum di bêçs e a la lôr presince, ai 25 di Zenâr dal 1815 al sune pe ultime volte in public il pianoforte intal Cuint Conciert. Tal 1821 al tache a scrivi la None Sinfonie e la Missa Solemnis.
I ultins agns[cambie | modifiche il codiç]
Il 1824 al è l'an des rapresentazions dai siei capolavôrs orchestrai: la Missa Solemnis, a San Pietroburc ai 6 di Avrîl dal 1824, e la None Sinfonie a Viene, ai 7 di Mai, cun bon sucès di critiche ma no di bêçs, dal moment che lis spesis di rapresentazion a supavin dute la jentrade. Tal 1825 al publiche i Cuartets op. 127, 130, 132 e l'an daspò i Cuartets op. 131 e 135. La sô salût, cjamade di mâl di fiât, e va al piês, colpe ancje de sô diete di implant a ûfs e vin. Al vuarìs di une polmonite, ma aromai al è simpri tal jet. Ai 3 di Zenâr dal 1827 al fâs testament, a pro di so nevôt Karl. A son lis ultimis sôs zornadis: ai 23 di març i dan la Estreme Unzion e la zornade dopo al piert i sintiments. Tal daspomisdì dal 26 di Març al mûr. A i son dongje la cugnade, femine di so fradi Johann, e il musicist Anselm Huettenbrenner.
Daspò dal funerâl une procession a compagne la bare al cimitieri Währing di Viene cun plui di 20.000 personis, cun musiciscj. Tra lôr ancje Schubert, che al murirà di li a un an e al sarà sepulît in bande a Beethoven. Un forest che, al viodi tante int, al domandave cui mai al fos il muart, une femine i rispuindè: «Bisugne che lui al vegni propite di un grum lontan par no savê che al è muart il gran gjenerâl dai musiciscj».


text:
Tai agns 70 dal secul passât, tra lis tantis iniziativis di pre Checo Placerean, e jere ancje la fieste dal popul furlan strenfât pal mont, che e vignive fate in Svuizare a Einsiedeln. Sul puest al jere pre Arduino Codutti che al organizave e di culì a partivin pre Checo, pre Antoni e altris predis, un grop corâl… Dut fat regolarmentri par furlan: Messe, discors, cerimoniis, e ce. Al passe cualchi an. La iniziative e dimostre cualchi interès. La int e partecipe simpri plui numerose e si console a sintî pre Checo, pre Antoni. Ma “cuant che une idee e je biele – al diseve pre Checo – il podê a prin colp al cîr di copâte; se nol rive, al cîr di comprâte; se nol rive ancjemò no, le fâs sô e le smamìs”. E vere e je stade. Culì sot o presentìn, in doi bocons, i coments di pre Antoni a seguit de VI fieste celebrade venti vie, che ju à scrits di seguit in doi numars de nestre riviste. Pre Antoni nol à mai sopuartât i difensôrs de lenghe furlane par talian, considerantju espression di un sotanisim endemic dai nestris inteletuâi di cort.
pre Roman Michelotti
***
Einsiedeln
La sagre dai furlans strenfâts pal mont, tacade inmò di pre Checo e di altris za sîs agns, e lave masse ben par che il diaul nol metès la code. E chest an le à petade di mestri, doprant chel che al organizave la fieste. Burel al à volût dâ un intono gnûf a dute la cunvigne, plui a larc e plui «mondane». E saveve masse di furlan e e jere masse serie. E cussì al à talianât intune. Se par cunbinazion i sbrissave cualchi peraule par furlan, al voltave di buride, par contentâ i talians che a àn tant fat par che dut al les conforme. Parfìn la predicje le àn fate par talian, robe par Diu mai sucedude. Un emigrant nus à contât che chest an a vevin ancje lis «marionetis, e cun cuessis par ca!». Siguramentri lui al voleve intindi lis «Majorettes» di Madrîs; bielis puemis, nuie ce dî, e par passi il voli nuie di miei. Dome che salacor i furlans a vevin fat centenârs di chilometris par passi alc altri, che ur à mancjât. E di fat plui di un al à dit che la Madone e jere plui nere di simpri. Ma no dome jê.
Porcos di talians, che a àn il vizi di ruvinâ dut e simpri doprant la coiarìe nostrane!
La Patrie dal Friûl, Otubar-Novembar 1979 n. 10-11
***
Einsiedeln: la crisi di identitât
Chel che o vin scrit in merit de VI fieste dal popul furlan strenfât pal mont, deventade taliane par colpe dai furlans, e je par Diu sacrosante. (cf. il test parsore ndr.)
Nus à capitât di lei, sot fiestis, une letare di un siôr, tra l’altri ancje un galantom, che al à ditis cuatri peraulis ben metudis venti-là par Einsiedeln, atac di Zurich. Però, nancje dîlu, al à scugnût fevelâ par talian. E di fat, al à tacât cussì:
«Cari ospiti, Autorità ecclesiastiche e consolari, Delegati di associazioni. Fradis furlans! Perdonaitmi se, par jessi capît di ducju i benvignûts Amîs, no fevelarai, par cheste volte, ta la nestre biele Marilenghe ladine».
Tant bielonone che, dopo, al à fat il so proclame (ancje induvinât) dut par talian. Al à fevelât che «oggi, purtroppo, il Friuli è travagliato da una grave CRISI DI IDENTITÀ. Siamo sottoposti da un intenso, spietato, tentacolare LAVAGGIO DI CERVELLI. Si vuol cambiare i connotati…» E jù a tratâ dal «complesso di inferiorità e di paura». Ducj par un fîl tal doprâ ancje il diaul «per strangolare la nostra Etnia, spegnere la nostra lingua, cancellare la nostra cultura, ignorare o travisare la nostra plurimillenaria storia».
Grant Idiu! Se chel che al à un tic di sâl e che al capìs, al mole lui i bregons par prin, ce no saraial di chei altris che lu scoltin e che i van daûrji tal so spieli negatîf? Vonde cun cheste pantiane, cun chest sbassâ il cjâf e mostrâ il cûl. Se mai, «par jessi capît di ducju», si volte par talian. Cuant mai finissaraial chest flagjel di fâsi capî di ducj che o sin coions?
Tal ultin, l’oratôr al à intonât il solit «Fuarce furlans ! Coragjo, Fradis Furlans!»
Al vûl propit coragjo, ve, che cun int di cheste fate al è ce gjavâsi i cjavei. Finìnle, pal amôr di Diu, di dâ vie la femine par scrupul di cussience. Nol è scrit injò che, dongje de puaretât, e à di regnâ ancje la coiarìe.
La Patrie dal Friûl, Zenâr 1980 n.1 ❚
pre Antoni Beline
IL FERÂL. Cuant che une robe e va… le robin............
Tai agns 70 dal secul passât, tra lis tantis iniziativis di pre Checo Placerean, e jere ancje la fieste dal popul furlan strenfât pal mont, che e vignive fate in Svuizare a Einsiedeln. Sul puest al jere pre Arduino Codutti che al organizave e di culì a partivin pre Checo, pre Antoni e altris predis, un grop corâl… Dut fat regolarmentri par furlan: Messe, discors, cerimoniis, e ce. Al passe cualchi an. La iniziative e dimostre cualchi interès. La int e partecipe simpri plui numerose e si console a sintî pre Checo, pre Antoni. Ma “cuant che une idee e je biele – al diseve pre Checo – il podê a prin colp al cîr di copâte; se nol rive, al cîr di comprâte; se nol rive ancjemò no, le fâs sô e le smamìs”. E vere e je stade. Culì sot o presentìn, in doi bocons, i coments di pre Antoni a seguit de VI fieste celebrade venti vie, che ju à scrits di seguit in doi numars de nestre riviste. Pre Antoni nol à mai sopuartât i difensôrs de lenghe furlane par talian, considerantju espression di un sotanisim endemic dai nestris inteletuâi di cort.